text:
एकांकी
केसर
पात्र
सूत्रधार वा पार्श्वध्वनि- (ई महिला वा पुरुख कोनो स्वर भऽ सकैए, महिला स्वर रहए तँ
बेशी नीक)
पुरुष पात्र:
पिता
महिला पात्र :
कैश (माने केसर)
वृद्धा
विदेशी मूलक सैम्युएला माने सैम
नवयुवती
ग्राहक
(घरक दृश्य, दूटा कुर्सी लगेलासँ सेहो काज चलि
जाएत। पार्श्वसँ रेडियो वा टी.वी.क अबाज सन अबाज कऽ दियौ वा दू चारिटा बासन ढनमना
दियौ तँ सेहो ठीक रहत।)
पार्श्वध्वनि:: केसर एक मध्यम वर्गीय परिवारक उच्च महत्वाकांक्षी। ओइ
हजारक हजार प्रवासी भारतीय किशोरीमे सँ एक छथि जे बड्ड अभिलाषासँ सीमा टपै छथि।
खाली देशक नै वरन भारतीय हिन्दू वैवाहिक संस्थाक नामपर जे हुनका सभकेँ सामाजिक
बन्धन रूपी पिछड़ापन लागै छनि, तइ मानसिकताक सेहो। बहुत
प्रतीक्षाक बाद स्टुडेण्ट (विद्यार्थी) वीसा आ स्कॉलरशिप भेटलनि। माता-पिता जखन अपन चिन्ता व्यक्त करै छलखिन,
जखन ओ सभ अपन परामर्श दैत रहै छलखिन,
तखन केसर अपन स्वप्नक उड़ान भरैत रहै छली।
पिता: भारतमे एकसँ बढ़ि कऽ एक
संस्थान छै, तखन विदेश लेल अतेक किए मोन लागल अछि? भारतक
पढ़ल लोक सभकेँ विदेशी कम्पनी सभ प्राथमिकतासँ बहाली करै छै, सेहो चिक्कन वेतन संगे। तखन अहॉंकेँ विदेशमे पढ़ै लेल एतेक किए मोन लागल
अछि?
कैश: हम जइ विषयमे शोध करब तकर बढ़िया संस्थान विदेशेमे छै आ जखन
हमरा खर्चा भेटि रहल अछि तखन अहॉं सभकेँ कोन परेशानी अछि?
माँ: मात्र खर्चे महत्वपूर्ण
नै छै। अतेक दूर आन देशमे असगर कोना रहबें?
कैश: अरे मॉं, सभ साल कतेको विद्यार्थी बाहर जाइ छै। बहुत भागसँ एहेन
अवसर भेटै छै। हम ऐ अवसरकेँ बेकार नै होमए देब।
माँ: तोहर तुरिया सभक बियाहो
भऽ गेलौ। कतेकोकेँ बच्चो भऽ गेलै।
कैश: अरे मॉं, यएह तँ अहॉं सभ नै
बूझि रहल छिऐ। हम अपन जिन्दगी खेनाइ, पकेनाइ, पति, सासु-ससुरक सेवा,
बच्चा पोसनाइ ऐ सभमे नै व्यर्थ करए चाहै छी। हमरा आर्थिक रूपसँ
स्वाबलम्बन चाही। हम अपन अस्तित्व बनाबए चाहै छी।
(पुनश्च पार्श्वध्वनि शुरू हएत। एकर उपयोग माँ आ पिताजीक प्रस्थानसँ कऽ
सकै छी। माँ-पिताजीक पार्ट खेलनिहार कुर्सी सहित प्रस्थान करथु।)
पार्श्वध्वनि: बेटीक ऐ महत्वाकांक्षाक
सोझाँ माता पिता नतमस्तक भऽ गेला। अन्ततः विदेशक एक महाविद्यालयमे शोधकार्य लेल नामांकन भऽ गेलनि। एकटा सम्बन्धी सेहो रहनि
ओइ ठाम जे आग्रह केने रहनि पेइंग गेस्ट बनि कऽ रहै लेल। मुदा हिनका अपन स्वाधीनता
बेसी प्रिय छलनि जे ओइ सम्बन्धियोकेँ बेसी सुविधाजनक लगलै शाइत। केसरसँ कैश तँ ओ
भारतेमे भऽ गेल छलथि, एतौ मानसिक रूपसँ पूर्णतः पढ़ाइपर
ध्यान दै लेल एक डिपार्टमेण्टल स्टोरक काउण्टरपर पार्ट टाइम कैशियरक काज पकड़ने
छलथि। विद्यालयसँ भागैत-भागैत काज लेल पहुँचैत छलीह। रस्तामे सभ दिन एकटा वृद्धा
भेटैत छलखिन। कनी वार्तालाप सेहो भऽ जाइन।
(मंच खाली। कैश आ वृद्धाक प्रवेश।)
कैश: नमस्कार, केहेन छी?
वृद्धा:– बढ़िया। धन्यवाद, अहॉं अपन कहू।
कैश: हमहूँ ठीक छी। धन्यवाद।
अहॉंकेँ बहुत दिनसँ देखैत छी, अहॉं असगर घुमैत रहैत छी। परिवार कतए अछि?
वृद्धा:– पतिक देहान्त भऽ
गेल अछि आ बॉंकी परिवारमे बेटा, पुतहु, बेटी, जमाय, नाती,
पोता सभ अछि। सभ अपन-अपन घरमे रहैत अछि।
कैश: कतेक दुःखक बात छै जे
अहॉंकेँ असगर रहए पड़ैत अछि।
वृद्धा:–नै, ई हमर अपन निर्णय अछि। जहिना हुनका सभकेँ अपन निजी जिन्दगीक गोपनीयता
पसन्द छनि तहिना हमरा अपन स्वाधीनता पसन्द अछि। फेर जरूरत पड़लापर सभ एक दोसरकेँ
देखिते छिऐ।
(केसर अपनेसँ आब बजतीह, तइ बीच बूढ़ीक प्रस्थान
हएत। एकटा दोकानक दृश्य आओत, मॉल सन चहल-पहल। नै हुअए तँ
पर्दापर एहन चित्र बना कऽ वा प्रोजेक्टर द्वारा ई प्रभाव उत्पन्न कऽ सकै छी।
पार्श्वध्वनिसँ दोकानक दृश्य सेहो उत्पन्न भऽ सकैत अछि, दोकानक
काउन्टर एकटा टेबुल राखि बनाओल जा सकैए जे विदेशी मूलक सैम्युएला वा सैम लऽ आबि
सकै छथि, संगमे दूटा बार-कोड स्कैनर/ रीडर सेहो चाही। नै
हुअए तँ दूटा कारी लोहाक छोट रौडसँ काज चलाउ। स्कैन करबाक स्वांग करू आ पार्श्वसँ
क्लिक-क्लिकक ध्वनि करू।)
केसर (स्वगत): हमर नानी-दादी
सभ तँ अपन समस्त जिनगी परिवारक नामे कऽ देने छली। परिवारक पसिन्नक खेनाइ पकौनाइ, परिवार लेल
पूजापाठ, बच्चा सभक ध्यान राखनाइ, आजीवन परिवार लेल खटैत रहनाइ, यएह सभ हुनकर
जिनगी छलनि। हुनका सभकेँ तँ अपन स्वतंत्रता एतेक प्रिय नै छलनि। मुदा हुनकर सबहक ऐ
गुण लेल सभ हुनकासँ एतेक स्नेह करैत छलनि।
(दोकानक काउण्टर पर पहुँचैत देरी केसर अपन काज पूरा तत्परतासँ करए लगली
आ संगमे अपन सहकर्मी विदेशी मूलक सैम्युएलासँ बात सेहो करैत छली।)
कैश: नमस्कार सैम, केहेन छी ?
(कैश ई पूछि बार-कोड रीडरसँ समान स्कैन करए लगली।)
सैम: बहुत नीक कैश, हमर बच्चाकेँ
नर्सरीमे मंगनीमे जगह भेट गेल।
(तखने एकटा नवयुवती ग्राहक अबै छथि। कैशक ध्यान अपन नवयुवती ग्राहक पर
नै गेलनि जे हुनकर सबहक बात सुनैत छलनि। ओ भारतीय मूलक छल से रूप रंगसँ बुझाइत छल
मुदा जनमल आ पढ़ल लिखल विदेशक छल।)
कैश: वाह, एतेक दिन बड्ड
तकलीफ छल अहॉंकेँ। बच्चाकेँ संगी सभ लग निहौरा कऽ राखए पड़ै छल।
सैम: ओतबे नै, संगियोक बच्चा
सभकेँ कखनो कऽ देखए पड़ै छल हमरा। सप्ताहान्तमे सेहो बुझू तँ हम काज करैत छलौं।
कैश: चलू से नीक भेल, आब आगॉं की?
सैम: हम अपन पुरूष मित्रसँ
रिश्ता तोड़ि रहल छी।
कैश: ओह, तँ बच्चा ककरा लग रहत?
सैम: हमरा लग।
कैश: अहॉं तँ पढ़ाइक खर्चेसँ
परेशान छलौं, आब बच्चाक पालन पोषण केना करब?
सैम: ओहो कोन कमाइ छल, ओ तँ संगे पढ़ने
छलौं तैं दोस्ती छल। बच्चाक नामपर सरकारी सहायता भेटत, फेर
एकटा कुक्कुर सेहो पोसने छी तकरो लेल सरकारसँ मदति भेटत।
(कैश कनी काल चुप्प भऽ गेली फेर कनिये देर बाद बजली।)
कैश: कहिया धरि अहॉंक पढ़ाइ
पूरा भऽ जाएत?
सैम: अगिला छह मासमे, तकर बाद ट्रेनीक
कार्य भेटत जइमे दरमाहा सेहो भेटत।
कैश: चलू तखन ई सभ तँ सम्हरि
गेल। बस अहॉंक निजी जिनगी कनी गड़बड़ा गेल।
सैम: नै-नै, हम एक जगह बात कऽ
रहल छी। अगिला सप्ताह तक ओकर नोकरी पक्का भऽ जेतै, तकर
बाद डेटपर जाइक इरादा अछि।
(कैश दोसर बेर कने काल लेल चुप भेलथि।)
कैश: ओह, बढ़िया, शुभकामना।
सैम: धन्यवाद।
(तखने ओइ नवयुवती ग्राहकपर कैशक ध्यान गेलनि जे हुनकर सबहक बात सुनैत
छलनि। ओ भारतीय मूलक छल से रूप रंगसँ बुझाइत छलि मुदा जनमल आ पढ़ल लिखल विदेशक छलि,
से बोलीसँ बुझाइत छल। ओकर समानमे वाइनक बोतल छल।)
कैश: (नवयुवती ग्राहककेँ आँखि
माड़ैत) मजा करू।
नवयुवती
ग्राहक:
ई हमर बॉस लेल अछि।
सैम: किए, अहॉं नै लै छी की ?
नवयुवती
ग्राहक:
नै, हमर
माता-पिता एकर अनुमति नै देने छथि।
कैश: तँ अहॉं नोकरी करै छी? जँ खराब नै मानी
तँ हम बूझए चाहब जे अहॉंक पुरूष मित्र अछि आकि अहाँ बियाहल छी?
नवयुवती
ग्राहक:
पुरूष मित्र अछि, बियाहल नै छी।
कैश: (मुस्कुराइत) ओहो।
नवयुवती
ग्राहक:
ऐमे आश्चर्य की? मित्रता तँ भारतीय संस्कृतिक सुन्दरता अछि। कियो मित्र जे पुरूष अछि से
पुरूष मित्र भेल ने।
कैश: नै, हमर इशारा एतुक्का
चलन दऽ छल।
नवयुवती
ग्राहक:
भारत कोनो आब ऐ चलनसँ दूर अछि की ? लागैए एतुक्का चलन तँ अहॉंकेँ एकदम नै बूझल
अछि। एतए हम सभ दू पीढ़ी पहिनेसँ बसल छी मुदा कोनो पाबनि नै बिसरै छी। यथासम्भव अपन
पारम्परिक परिधान सेहो पहिरै छी। अपन मातृभाषा सेहो नै बिसरल छी। विवाह सेहो
माता-पिताक इच्छासँ करबाक इच्छा राखै छी। एतुक्का भारतीय समाज तँ अपन संस्कृतिकेँ
जीवन्त राखैले पूरा प्रयास करैत अछि मुदा जे नवतुरिया सभ भारतसँ आबैत छथि सएह
कलंकित करै छथि।
कैश: अहॉं एतुक्का बसल
सम्पन्न परिवारसँ छी तैं विदेशोमे रहि कऽ अपन रीति रेवाज मानैकऽ साहस अछि आ
स्वयंकेँ सभ्य बनाकऽ रखने छी। बेसी सुविधा ककरा ने आकर्षित करैत छै। जे नवतुरिया
आबै छथि से जौं एतुक्का सुविधामे रहऽ चाहती तँ हुनका किछु समझौता तँ करए पड़तनि। जे
एतुक्का निवासीसँ बियाह करती, एतए अपन बच्चाकेँ जन्म देती तँ हुनका सरकारसँ सभ सुविधा
भेटतनि आ कहियो हुनका आ हुनकर बच्चाकेँ अशिक्षा, अकुशलता
आ बेरोजगारीक दुःख नै बर्दाश्त करए पड़तनि।
नवयुवती
ग्राहक:
सरकारी निअम तँ अहॉं अपन देशमे सेहो परिष्कृत कऽ सकै छी, आखिर प्रजातन्त्र
छै ओतए। हमरा सभकेँ अपन देशक उन्नति लेल योगदान देबाक चाही, ओइसँ पड़ेबाक नै चाही। हम प्रशिक्षण विभागमे कार्य करैत छी आ यदा कदा
समए निकालि भारतीय संस्था लेल सेहो अवैतनिक काज करैत छी। आवश्यकताक अन्त नै छै। तखन
तँ निर्णय अहॉंकेँ लेबाक अछि जे अहॉं कैश बनए चाहैत छी आकि केसर।
(साभार विदेह)


c: text/html

text:
पटना । मंगल दिन माननीय मुख्यमंत्री श्री नीतिश कुमार क अध्यक्षता मे राज्य कैबिनेट क बैसक भेल जाहि मे किसान के डीजल अनुदान राशि ३५ टाका से बढ़ाके चालीस टाका कयल गेल। एक एकड़ सिंचाई हेतु दस लीटर अनुदान मान्य होयत।
बैसक मे बाढि, सुखा सनक आपात स्थिति उत्पन्न भेला पर डीजल अनुदान लेल ६० करोड़ आ आकस्मिक फसल योजना हेतु१५ करोड़ खर्च करबाक स्वीकृत देल गेल।
बैसक के बाद कैबिनेट सचिवालय विभाग क विशेष सचिव श्री उपेंद्र नाथ पांडेय कहलनि जे धान, मकई, दलहनी, तेलहनी, मौसमी सब्जी, औषधीय आ सुगंधित पौधा सबहक सिंचाई क लेल ई अनुदान देल जायत। ई निर्णय वर्ष २०१८-१९ क हेतु लेल गेल अछि। कैबिनेट मे कुल २२ प्रस्ताव पर निर्णय लेल गेल जाहि मे मुख्य अछि दानापुर से खगौल , चारि कि. मी. आठ.लेन सड़क क निर्माण। राज्य क ई पहिल आठ लेन सड़क होयत।

robotstxt: allowed

filter: keep


text:
मिथिला के बेटी मैथिलीक सपना आईएएस
मैथिली अपन मां-पिताजी संग नोएडा मे रहय छथि आआोर एहन पहिल बेर भेल जे नोएडा सं सीबीएसई 12 वीं मे कोनो छात्रा सेकेंड टॉपर बनलीह.
मूलतः भागलपुर निवासी पिता बृजकिशोर
मिश्रा और माता अपर्णा झा जीक के पुत्री मैथिली नोयडा के एमिटी इंटरनेशनल स्कूल के छात्रा छथि. बृजकिशोर जी आआो अपर्णा जी दुनू गोटे सुप्रीम कोर्ट में वकील छथि.
अगर विषय के हिसाब सं देखय जाए तं इतिहास मे 100 मे 100, अर्थ शास्त्र मे 100 मे 100, सायकोलॉजी मे 100 मे 99, राजनीति शास्त्र मे 100 मे 98 आ अंग्रेजी मे 100 मे 98 नंबर प्राप्त केलनि. यानि 500 मे 495 अंक. शानदार.
एतेक नीक नंबर ओहो बिना ट्यूशन पढ़ने. मैथिली मिश्रा रोज 10 सं 12 घंटा पढ़ाई करि एतेक मार्क लाबय मे सफलता प्राप्त केलनि. ओना एहि मे मैथिली के मां- पापा के संग चाचीजीक सहयोग मिललन्हि.
मैथिली के सपना सिविल सर्विसेज के परीक्षा द आइएएस बनय के छनि. एहि लेल मैथिली दिल्ली विश्वविद्यालय के श्रीराम कॉलेज सं राजनीति शास्त्र मे बीए आआोर एमए करय चाहय छथीह.
हिनका किताब पढ़य के आओर पेंटिंग करय के विशेष शौक छनि.
मिथिला मैथिल के नाम रौशन करबाक लेल मैथिली मिश्रा के बधाई आओर शुभकामना...
एहि ठाम अहां कंमेट बॉक्स मे मैथिली मिश्रा के अपन शुभकामना संदेश लिख सकय छी
2 comments:


text: नव दिल्ली: साहित्य अकादमी अनुवाद पुरस्कार मैथिलीमे एहिबेर प्रसिद्ध नाट्यकार गुणनाथ झा कें देल जायत. हुनका ई पुरस्कार साहित्य अकादमीसँ प्रकाशित अजित कुमार घोष द्वारा संकलित "बांग्ला एकांकी संग्रह" केर मैथिली अनुवाद लेल देल गेलनि अछि. सोमदिन 10 मार्च कें अकादेमीक अध्यक्ष विश्वनाथ प्रसाद तिवारी केर अध्यक्षता मे भेल बैसक मे ई घोषणा कयल गेल. ई पुरस्कार वर्ष 2013 हेतु तीन सदस्यीय कमेटी द्वारा चयनित पोथी पर देल गेल अछि. अकादेमी दिस सं पचास हजार टाका ओ ताम्रफलक एहि बरखक कोनो तिथि कें पुरस्कार स्वरूप देल जायत. डॉ ब्रजकिशोर मिश्र, डॉ अमरनाथ झा ओ डॉ महेंद्र नारायण राम केर चयन समितिक निर्णय केर आधार पर गुणनाथ झा कें ई पुरस्कार देल जयबाक घोषणा भेल अछि. ज्ञात हो जे गुणनाथ झा मैथिलीक वरिष्ठ नाट्यकार छथि. (Report: मिथिमीडिया ब्यूरो)


text:
आइ बीसम नव दिल्ली विश्व पुस्तक मेला २०१२क उद्घाटन कपिल सिब्बल, केन्द्रीय मानव संसाधन मंत्री, भारत सरकार द्वारा हंसध्वनि ओपेन एयर थियेटर, प्रगति मैदान, नव दिल्लीमे कएल गेल। एकर आयोजक रहैत अछि नेशनल बुक ट्रस्ट, भारत। ई विश्व पुस्तक मेला दू सालमे एक बेर होइत अछि आ ४० साल पहिने १९७२ ई. मे एकर पहिल आयोजन भेल छल। कपिल सिब्बल
कहलन्हि
जे ओ एकरा सभ साल कएल जएबाक प्रयास करताह। ओ कहलन्हि जे यूनाइटेड किंगडम आ यूनाइटेड स्टेट्स ऑफ अमेरिकाक बाद भारत अंग्रेजीमे सभसँ बेसी पोथी छापैत अछि, तकर अतिरिक्त विभिन्न भाषाक लगभग एक लाख पोथी भारतमे सभ साल छपैत अछि। विश्व भरिक १३०० प्रदर्शकक २५०० स्टाल ऐ मेलामे अछि। कार्यक्रमक अध्यक्षता श्री मनोज दास केलन्हि आ श्रीमती मृदुला मुखर्जी सम्माननीय अतिथि रहथि। यूनाइटेड किंगडम आ यूनाइटेड स्टेट्स ऑफ अमेरिकाक बाद भारत अंग्रेजीमे सभसँ बेसी पोथी छापैत अछि। तकर अतिरिक्त विभिन्न भाषाक लगभग एक लाख पोथी भारतमे सभ साल छपैत अछि।
भारतीय सिनेमाक सए बर्ख, दिल्लीक राजधानी रूपमे सए बर्ख आ रवीन्द्रनाथ टैगोरक १५०म जयन्ती ई तीनू संयोग ऐ बेर एक्के संग पड़ि रहल अछि।
अहाँ मैथिली कथा संग्रह/ उपन्यास (जगदीश प्रसाद मण्डल/ गजेन्द्र ठाकुर/ सुभाष चन्द्र यादव आदि), कविता/ गजल संग्रह (राजदेव मण्डल, विनीत उत्पल, ज्योति सुनीत चौधरी, कालीकान्त झा बूच, आशीष अनचिन्हार आदि), नाटक (विभा रानी/ नचिकेता/ बेचन ठाकुर/ गजेन्द्र ठाकुर/ जगदीश प्रसाद मण्डल आदि), कॉमिक्स (देवांशु वत्स), सचित्र बाल कथा संग्रह (प्रीति ठाकुर/ गजेन्द्र ठाकुर/ जगदीश प्रसाद मण्डल/ अनमोल झा), विदेह सदेह( १०० सँ ऊपर लेखक), अंग्रेजी-मैथिली शब्दकोश (गजेन्द्र ठाकुर, पञ्जीकार विद्यानन्द झा, नागेन्द्र कुमार झा), मिथिलाक पञ्जी प्रबन्ध (गजेन्द्र ठाकुर, पञ्जीकार विद्यानन्द झा, नागेन्द्र कुमार झा), मैथिलीक पहिल ब्रेल पोथी (सहस्रबाढ़नि, उपन्यास, गजेन्द्र ठाकुर), आ मिथिला/ मैथिलीक इतिहास (राधाकृष्ण चौधरी)..आदि पोथी कीनि सकै छी।
http://www.antikaprakashan.com/ (अंतिका प्रकाशनक साइट- मैथिली प्रकाशक)
http://www.shruti-publication.com (श्रुति प्रकाशनक साइट- मैथिली प्रकाशक)
http://esamaad.blogspot.in/2012/02/blog-post_25.html (समदिया, पहिल मैथिली न्यूज पोर्टल २००४ ई.सँ)
२१म विदेह मैथिली पोथी प्रदर्शनी
(अवसर बीसम नव दिल्ली विश्व पुस्तक मेला २०१२, सौजन्य अंतिका प्रकाशन) २५ फरबरी २०१२ सँ ०४ मार्च २०१२,प्रतिदिन भोर ११ बजेसँ ८ बजे राति धरि, स्थान- अंतिका प्रकाशन , स्टाल 80-81, हॉल 11, प्रगति मैदान,२०म विश्व पुस्तक मेला 2012 नव दिल्ली
विदेह द्वारा मैथिली पोथी प्रदर्शनी-
1. ‘विदेह’क पहिल मैथिली पोथी-प्रदर्शनी, दिनांक- 27/09/2009 स्थान- नई दिल्ली स्थित श्रीराम सेन्टरक प्रेक्षागृहमे। अवसर- ‘जल डमरू बाजे’ नाटक-मंचन।
2. ‘विदेह’क दोसर मैथिली पोथी-प्रदर्शनी, दिनांक- 03/04/2011 स्थान- रामानन्द युवा कलव, जनकपुरधाम, नेपाल। अवसर- ‘सगर राति दीप जरय’क 69म कथा गोष्ठी।
3. ‘विदेह’क तेसर मैथिली पोथी-प्रदर्शनी, दिनांक- 12/06/2010 स्थान- कविलपुर लहेरियासराय, दरभंगा। अवसर- ‘सगर राति दीप जरय’ 70म कथा गोष्ठी।
4. ‘विदेह’क 4म मैथिली पोथी-प्रदर्शनी, दिनांक- 02/10/2010 स्थान- बेरमा (तमुिरया) जिला- मधुबनी। अवसर- सगर राति दीप जरय’क 71म कथा गोष्ठी।
5. ‘विदेह’क 5म मैथिली पोथी-प्रदर्शनी, दिनांक- दुर्गापूजा-2010 स्थान- बेरमा (तमुिरया) जिला- मधुबनी। 4 दिवसीय प्रदर्शनी।
6. ‘विदेह’क 6म मैथिली पोथी-प्रदर्शनी, दिनांक- दुर्गापूजा-2010 स्थान- घोघरडीहा (मधुबनी) दुर्गापूजाक मेला परिसर। अवसर- दुर्गापूजा-2010
7. ‘विदेह’क 7म मैथिली पोथी-प्रदर्शनी, दिनांक- दुर्गापूजा-2010 स्थान- हटनी (मधुबनी) दुर्गापूजाक मेला परिसर।
8. ‘विदेह’क 8म मैथिली पोथी-प्रदर्शनी, दिनांक- 04/12/2010 स्थान- व्यपार संघ भवन, सुपौल। अवसर- सगर राति दीप जरय’क 72म कथा गोष्ठी।
9. ‘विदेह’क 9म मैथिली पोथी-प्रदर्शनी, दिनांक- 05/12/2010 स्थान- महिषी (सहरसा) अवसर- सगर राति दीप जरय’क 73म कथा गोष्ठी।
10. ‘विदेह’क 10म मैथिली पोथी-प्रदर्शनी, दिनांक- 09/07/2011 स्थान- अशर्फीदास साहु समाज महिला इंटर महाविद्यालय परिसर- निर्मली (सुपौल), अवसर- सामानांतर साहित्य अकादमी मैथिली कवि सम्मेलन-2011
11. ‘विदेह’क 11म मैथिली पोथी-प्रदर्शनी, दिनांक- 02 नभम्बर 2010 स्थान- एस.एम. पब्िलक स्कूल परिसर झिटकी-वनगामा (मधुबनी), अवसर- स्कूल वार्षिकोत्सव।
12. ‘विदेह’क 12म मैथिली पोथी-प्रदर्शनी, दिनांक- सरस्वतीपूजा- 2011 स्थान- चनौरागंज (मधुबनी) अवसर- सरस्वतीपूजा नाट्य उत्सव- 2011
13. ‘विदेह’क 13म मैथिली पोथी-प्रदर्शनी, दिनांक- 10/09/2011 स्थान- हजारीबाग (झारखण्ड), अवसर- सगर राति दीप जरय’क 74म कथा गोष्ठी।
14. ‘विदेह’क 14म मैथिली पोथी-प्रदर्शनी, दिनांक- दुर्गापूजा-2011 स्थान- बेरमा (मधुबनी) 4 दिवसीय प्रदर्शनी।
15. ‘विदेह’क 15म मैथिली पोथी-प्रदर्शनी, दिनांक- 02/11/2010 स्थान- उच्च विद्यालय परिसर- खरौआ जिला- मधुबनी। अवसर- महाकवि लालदासक 155म जयन्ती समारोह।
16.विदेहक १६म मैथिली पोथी प्रदर्शनी १०-११ दिसम्बर २०११ केँ ७५म सगर राति दीप जरएक अवसरपर ,१० दिसम्बर २०११ केँ साँझ ६ बजेसँ शुरू भेल, स्थान-कॉपरेटिव फेडेरेशन हॉल, निकट म्यूजियम, पटनामे शुरू भेल आ ११ दिसम्बर २०११क भोर ८ बजे धरि चलल।
17.१७म विदेह मैथिली पोथी प्रदर्शनी:- २२-२४ दिसम्बर २०११ केँ गुवाहाटीमे। २२-२३ दिसम्बर २०११ केँ प्राग्ज्योतिष आइ.टी.ए. सेन्टर, माछखोवा, गुवाहाटी- ७८१००९ (२२ दिसम्बर २०११ केँ ४ बजे अप्राह्णसँ ९ बजे राति धरि आ २३ दिसम्बर २०११ केँ ११ बजे पूर्वाह्णसँ ३ बजे अपराह्ण धरि आ २३ दिसम्बर २०११ केँ फेर ५ बजे अपराह्णसँ देर राति धरि) आ २४ दिसम्बर २०११ केँ भोरसँ राति धरि स्थान- रूम संख्या २१७, होटल ऋतुराज, माछखोवा, गुवाहाटीमे। अवसर मिथिला सांस्कृतिक समन्वय समितिक आयोजित "अन्तर्राष्ट्रीय मैथिली सम्मेलन" आ "आठम मिथिला रत्न सम्मान समारोह" ( २२ दिसम्बर २०११) आ "विद्यापति स्मृति पर्व समारोह" (२३ दिसम्बर २०११) । १७म विदेह मैथिली पोथी प्रदर्शनी ग्राहकक आग्रहपर एक दिन लेल (२४ दिसम्बर २०११ केँ ) बढ़ाओल गेल।
18..१८म विदेह मैथिली पोथी प्रदर्शनी-तिथि १४ जनवरी २०१२ स्थान- अशर्फीदास साहु समाज महिला इंटर महाविद्यालय परिसर- निर्मली (सुपौल), अवसर- समानांतर साहित्य अकादमी मैथिली साहित्य उत्सव- सह विदेह सम्मान समारोह (समानान्तर साहित्य अकादेमी पुरस्कार)
19.१९म विदेह मैथिली पोथी प्रदर्शनी- 27 जनवरी 2012 (शुक्र दिन), अवसर स्थानीय कवि परिषद (सलहेसबाबा परिसर- औरहा, प्रखण्ड- लौकही)क चारिम वार्षिकोत्सव- 2012
20.२०म विदेह मैथिली पोथी प्रदर्शनी- जे.एम.एस. कोचिंग सेन्टर , चनौरागंज,झंझारपुर, जिला-मधुबनी, अवसर विदेह नाट्य उत्सव २०१२ दू दिन दिनांक २८.०१.२०१२ आ २९.०१.२०१२
21. २१म विदेह मैथिली पोथी प्रदर्शनी (अवसर बीसम नव दिल्ली विश्व पुस्तक मेला २०१२ जखन भारतीय सिनेमाक सए बर्ख, दिल्लीक राजधानी रूपमे सए बर्ख आ रवीन्द्रनाथ टैगोरक १५०म जयन्ती संगे पड़ि रहल अछि, एकर आयोजक रहैत अछि नेशनल बुक ट्रस्ट, भारत, सौजन्य अंतिका प्रकाशन) २५ फरबरी २०१२ सँ ०४ मार्च २०१२,प्रतिदिन भोर ११ बजेसँ ८ बजे राति धरि, स्थान- अंतिका प्रकाशन , स्टाल 80-81, हॉल 11, प्रगति मैदान,२०म नव दिल्ली विश्व पुस्तक मेला 2012 नव दिल्ली। ई विश्व पुस्तक मेला दू सालमे एक बेर होइत अछि आ ४० साल पहिने १९७२ ई. मे एकर पहिल आयोजन भेल छल।


text:
मैथिली गीतक “उदित नारायण”
सं संबोधित पवन नारायण जी आजुक समयमें सबसं चर्चित युवा गायक आ संगीतकार छैथ । मधुबनी जिलाके रहिका
ब्लॉकक अन्तर्गत बच्छी गामक पवन नारायण तबला आ गिटारक नीक जानकार छैथ। मैथिली फ़िल्म “खुरलुच्ची”क सफ़ल प्रदर्शन के संबंधमें
फ़िल्मक संगीतकार व गायक माइफ़ा सम्मानसं सम्मानित पवन नारायण जी संग भास्कर झाक भेल गप्प-शप्पक किछु अंश :
सर्वप्रथम अहां अपन प्रारंभिक जीनगी, पढाई-लिखाई, आ संगीत शिक्षाक बारे में किछु जनतब
दी।
जी , हम वाटसन स्कुल,
मधुबनी सं अपन प्रारंभिक शिक्षा प्रारंभ केने छी। मैट्रिक कएलाक बाद आरके कॉलेज,
मधुबनीमें नामांकन लेलहुं आ ओहि ठामसं केमिस्ट्रीमें बीएससी केलहुं। चुकी बाल्यावस्थासं
ही हमरा गीतमें बेसी रुचि रहय, त्यां हम अपन बाबाक संगीत सान्निध्य पाबि संगीत
क्षेत्रमें अपन डेग बढेलहुं। प्रारंभिक अवस्थामें बाबाक अलाबे हमरा ओना केऊ नहिं
सिखेलाह। हं, पछाति हम प्रख्यात निसार खानक सुपुत्र चान्द अहमद सं हमरा बहुत किछु
सिखबाक भेटल। प्रयागराज संगीत विद्यालय, इलाहाबादसं संगीतमें प्रभाकर केने छी।
संगीत आ गायन क्षेत्रमें आबयके प्रेरणा अहांके
कतय सं भेटल ?
सच बाजू तS नाटक आ अपन बाबासं। संगीत क्षेत्रमें हमरा बड्ड
कष्ट सहए पड़ल अछि। गाममें रहिकए अहि क्षेत्रमें प्रयास करबामें कष्टे कष्ट भड़ल
अछि। मुदा तईयो हमर बाबा कहै छलखिन जे किछु विशेष करबाक लेल किछु विशेष कष्टक सामना
करय पड़ैत छै। एहिके अलाबे, दरभंगा रेडियो स्टेशनमें एकटा गायिका छलखिन, जिनकर नाम छलैन प्रतिमा। ओ हमरे परिवारके छलखिन। हुनके देखि गीत गाबयके मोन भेल आ चलि
पड़लहुं एहि यात्रा पर।
आजुक समयमें
जतेक मैथिली फ़िल्म बनि रहल अछि, ओहिमेंसं अधिकांश फ़िल्ममें अहींके संगीत रहैत अछि।
एखन धरि
कोन कोन फ़िल्ममें संगीत देने छी अथवा दय रहल छी?
एखन धरि “ चट मंगनी पट भेल बियाह”, “खुरलुच्ची”,
“घोघ में चान्द” , “हमर सौतीन” आदिमें सफ़ल संगीत देने छी, गीत गौने छी जकरा दर्शक
बड्ड पसीन केलनि अछि। आबय बला मैथिली फ़िल्म “ सेनुरक मोल बड्ड अनमोल”, “सौतीन”, “डमरुआ”
आदि में हम संगीत दय रहल छी। गायन आ संगीत सं प्रभावित भए किछु आर ऑफ़र सब आबि रहल
अछि जकर नाम हम नहिं कहि सकैत छी।
अहांके पहिल मैथिल फ़िल्म कोन छल जाहिमें अहांके
गायन आ संगीत निर्देशन करबाक अवसर भेटल छल ?
मैथिली फ़िल्म “ अहां छी हमरा लेल” हमर ओ पहिल फ़िल्म
छल जाहिमें हमरा अपन गायन क्षमता देखेबाक अवसर भेटल छल। हमर एकटा मैथिली गीतक अल्बम
बनल छल कोलकाता सं। जकर नाम छल- “ ठहरि जाउ चंदा” । ओहि एलबम केर गीत “ठहरि जाउ
चंदा” बड्ड लोकप्रिय भेल छल। आ एहि गीतके “ अहां छी हमरा लेल” में सेहो गएबाक अवसर
भेटल। संगीत निर्देशकक रुपमें हमर पहिल फ़िल्म अछि “ खुरलुच्ची”। हम फ़िल्मक
निर्देशक मनोज झाजीके प्रति अपन आभार
व्यक्त करैत छी जे ओ हमरा फ़िल्ममें संगीत देबै लेल कहलाह।
फ़िल्ममें संगीत देबैके अतिरिक्त, अहांक कतेक
म्युजिकल एलबम बाजारमें आबि चुकल अछि ?
देखू, सच कहु त’ हमर मोन कहियो एल्बममें गाबय
अथवा एलबम निकालयके नहि रहय।पहिले हम हिन्दी गाबय लेल छलहुं। मुदा मां मैथिलीक
महिमा जे हम मैथिली गाबि रहल छी। एल्बम के बात करी त’ हमर चार गोट मैथिली एल्बम आबि चुकल अछि।
मैथिलीक अतिरिक्त,आर कोन कोन भाषामें काज केने छी,
संगीत देने आ गौने छी?
मैथिलीक अतिरिक्त हम गढबालीमें गेने छी। भोजपुरीमें
गेने छी। हिन्दीमें गेने छी। सुरजापुरीमें गेने छी, कुमाऊंनी आ आब नेपालीमें गाबय जा रहल छी।
मैथिली सिनेमाक सबसं पैघ समस्या की छै? ओकर
निदान कोना भ सकैत अछि ?
मैथिली सिनेमाक सबसं पैघ समस्या अछि नीक डिस्ट्रीब्यूटरक
अभाव आ निर्माता-निर्देशकक आपसी ईर्ष्या-द्वेष। एहि दूटा समस्याक समाधान भेलसं सब
किछु ठीक भ जायत। डिस्ट्रीब्यूशनक व्यवस्था ठीक करबाक लेल आन्दोलन करय पड़त। सिनेमा
हॉल केर मालिक पर दवाब बनाबय पड़त । मैथिली फ़िल्मक कम सं कम एकटा शो चलाबै के लेल
हॉल मालिक के कोनो रुपे मनाबय पड़त !
अहांक संगीत यात्रामें सबसं सुखद क्षण ?
जखन अपन मांके गीत सुनबाय छी आर मां कहैत अछि “
हम्मर बेटा सबसं बढिया गबैया”।
मैथिलीमें पसरैत भोजपुरिया अश्लीलताक बारेमें
किछु कहब?
बस खाली पाई कमेबा लेल मैथिलीके
अपन रंग सं नहिं हटाबू……. भोजपुरी पैरोडी
नहिं गाबू…… गीत संगीत पर मेहनति करू……. अपन मैथिलीमें बड्ड बात छै। गीत संगीत नीक सं
करी, समाजक आईना कला आ कलाकार होयत अछि।
आई मैथिलीमें बहुत रास गायक लोकनि अछि । एहि गायक
सबमें अहां किनकर आवाजसं बेसी प्रभावित छी?
ओना एखन केऊ नहिं ….. मुदा आजुक गायकमें दिली दरभंगिया
थोर-मोर प्रभावित करैत अछि। हुनकामें बड्ड संभावना छैन।
अहांक प्रिय गायक, संगीतकार, मैथिल अभिनेता आ फ़िल्म ?
गायकमें हमर गुरुदेव प्रख्यात पार्श्वगायक उदित
नारायण जी, संगीत निर्देशनमें प्रसिद्ध गायक संगीतकार ज्ञानेश्वर दुबे जी, अभिनेतामें
राजीव सिंह जी आ हमर प्रिय मैथिली फ़िल्म अछि “ कखन हरब दुख मोर” ।
उभरैत मैथिली गायक व संगीतकारक लेल कोन संदेश ?
बस अपन एकाग्रता बनाक’ राखी आओर मां मैथिली सं
प्रेम बढबैत जाऊ।
बहुत बहुत धन्यवाद पवन जी अतेक समय देबय लेल।
अहुंके बहुत बहुत धन्यवाद भास्कर भाइजी।


text:
'कोनो समाजक विकास लेल एकात्मता जरूरी होइ छै. वर्तमान समय मे कर्ण कायस्थ समाज मे लोकक मध्य एकात्मताक नितांत आवश्यकता महसूस भ' रहल अछि.' ई कहलनि साहित्य अकादमी पुरस्कार प्राप्त कवयित्री डॉ. शेफालिका वर्मा रविदिन गांधी शांति प्रतिष्ठान सभागार, नव दिल्ली मे आयोजित 'कर्ण कायस्थ महासभा' मे, जतय ओ विशिष्ट अतिथिक रूपें उपस्थित छलीह. डॉ. वर्मा कहलनि जे परंपराक विकास होइत रहबाक चाही आ एहि दिशा मे एहि महासभाक आयोजन एक शुभ संकेत अछि.
'कर्ण कायस्थ महासभा'क उद्देश्यक विषय मे बतबैत महासभा संयोजक बी. के. कर्ण अपन वक्तव्य मे कहलनि जे भारत मे कर्ण कायस्थ समाज कें एक सजग एवं बुद्धिजीवी समाज होएबाक गौरव प्राप्त अछि, मुदा एम्हर आबि क' एहन भावनाक विकास भेल जा रहल अछि जाहि सं हम सभ अपन अस्मिता गमा रहल छी. हमरा सभ कें मिलि क' अपन अनमोल धरोहर कें अक्षुण्ण रखबाक प्रयास करैत रहबाक चाही.
कार्यक्रम मे मुख्य वक्ताक रूप मे इतिहासकार भैरब लाल दास कहलनि जे कर्ण कायस्थ कर्नाटकक मूल निवासी छथि. ओ कहलनि जे ई चिंताक विषय अछि जे हम सभ अपन इतिहास आ संस्कृतिक प्रति उदासीन छी. जाहि समाजक इतिहास नै होइत अछि, ओ अपन अस्तित्व गमा लेइत अछि. ओ कहलनि जे कर्ण कायस्थ केर पहिचान तलवार सं नै, बौद्धिकता सं होइत अछि आ ई हमरा लोकनिक विशिष्ट पहिचान अछि. ओ पंजी प्रथा कें अमूल्य धरोहर बतबैत एकर डिजिटाइजेशनक आवश्यकता पर जोर देलनि.
कार्यक्रमक अध्यक्षता क' रहल वरिष्ठ साहित्यकार वीरेंद्र मल्लिक कहलनि जे ई दुःखद अछि जे वर्तमान समय मे मैथिल कर्ण कायस्थ अपन संस्कार कें बिसरल जा रहल अछि. जे किछु हमरा सभ लग संरक्षित अछि. ओहि मे महिला लोकनिक बेस योगदान अछि. मल्लिक जी कहलनि जे दुनिया बहुत तेजी से बदलि रहल अछि. लोक चान पर पहुंचि गेल अछि. हमरो सब कें बदलबाक चाही मुदा धियान रखबाक चाही जे हमर सभक पएर सदा जमीन पर हो.
एहि महासभा मे कुल चारिटा सत्र मे चर्चा भेल. 'कर्ण कायस्थ केर इतिहास आ संस्कार' विषयक सत्र कें भैरब लाल दास, अंजनी कुमार, आर. के. दास एवं राजेश कर्ण संबोधित केलनि. 'कर्ण कायस्थ मे के' बड़का, के' छोटका' विषय पर भैरब लाल दास, प्रकाश कुमार दास, अभय कुमार दास एवं सी.के. चौधरी इजोत देलनि. 'कर्ण कायस्थ विवाह, रीति-रिवाज, परंपरा बनाम आधुनिकता' विषयक सत्र मे सरिता दास, बिनीता मल्लिक एवं नूतन कंठ अपन विचार प्रस्तुत केलनि. 'कर्ण कायस्थ युवा लोकनिक आचार-विचार आ संस्कार' विषयक सत्र कें के. के. चौधरी, मानबर्द्धन कंठ, संजीव सिन्हा एवं आनंद कुमार 'पंकज' संबोधित केलनि.
कार्यक्रमक अंत मे कुल 18 महत्त्वपूर्ण मुद्दा पर प्रस्ताव पारित कएल गेल, जाहि मे दहेज प्रथाक विरोध मे, बत्तीसगामा कें अमान्य करब, कर्ण कायस्थ मे केओ छोट-पैघ नै आ सरनेम रखबाक समर्थन मे प्रस्ताव उल्लेखनीय अछि.
कार्यक्रमक शुभारम्भ चित्रगुप्त आरती सं भेल. कार्यक्रम कतेको अर्थ मे विशिष्ट रहल. अधिकांश वक्ता सभ पीपीटीक माध्यम सं अपन विचार रखलनि. सभ प्रतिनिधि लोकनि अपन लिखित सुझाओ देलनि. सभ वक्ता एवं प्रतिनिधि लोकनि कें मानपत्र देल गेल. दुपहरिया मे पारंपरिक भोजन भेल, जाहि मे चूड़ा, दही, चीनी आ अचार परोसल गेल. महासभा मे दिल्ली सहित हैदराबाद, पटना, बम्बइ, चेन्नइ, बंगलुरु आदि जगह सं 138 प्रतिनिधि लोकनिक उपस्थिति उल्लेखनीय रहल. कार्यक्रमक कुशल संचालन मानबर्द्धन कंठ केलनि.


text:
गुरुवार, 1 अगस्त 2013
इजोरिया
129. इजोरिया
मौलाएल कमल सन मुँह बनेने राजू चुमाउन लेल बैसल ।पएरकेँ घिसियाबैत भारी मोनसँ वियाह करबाक लेल चलल ।ओतऽ लटकल मुँह देख हास-परिहासक कारण बनल ।असलमे ओ ई वियाहसँ खुश नै छल ।कारण जे लड़कीक रंग श्यामला छलै ।राजू दूध सन गोर दप-दप करैत कनियाँ चाहैत छल जकरा घोघ उठाबिते अन्हारमे इजोरिया चमकि उठै ।समाजक एहन दखल पड़लै जे ओकर सबटा सपना टूटि गेलै ।कोहबरमे राजूक लटकल मुँह देख नव कनियाँ बजलीह "अहाक उदासीक कारण हमरा बूझल अछि ।एकटा बात कहू, लोक रंगसँ प्रेम करैत अछि वा लोकसँ ?हम कारी छी मुदा अहाँक छी ।आब चामक रंग तँ ककरो वशक गप नै छै ।हमरा अहाँक रंग, धन आ जातिसँ कोनो मतलब नै अछि ।हम सदिखन अहाँसँ प्रेम करब मुदा अहाँक प्रेमक बीच नै आएब ।हम अहाँक खुशीसँ प्रेम करैत छी तेँ अहाँ सदिखन खुश रहू, मुस्कैत रहू ।हम शिष्ट रहब तेँ अहूँ शिष्टाचारमे रहब, एते आशा अछि ।"
कनियाँक मीठ, ज्ञान आ चातुर्य भरल बात सूनि राजूकेँ लागलै जे कोहबरमे पाड़ल बाँसक दोगसँ इजोरिया छिटकि रहल छै ।
अमित मिश्र
मौलाएल कमल सन मुँह बनेने राजू चुमाउन लेल बैसल ।पएरकेँ घिसियाबैत भारी मोनसँ वियाह करबाक लेल चलल ।ओतऽ लटकल मुँह देख हास-परिहासक कारण बनल ।असलमे ओ ई वियाहसँ खुश नै छल ।कारण जे लड़कीक रंग श्यामला छलै ।राजू दूध सन गोर दप-दप करैत कनियाँ चाहैत छल जकरा घोघ उठाबिते अन्हारमे इजोरिया चमकि उठै ।समाजक एहन दखल पड़लै जे ओकर सबटा सपना टूटि गेलै ।कोहबरमे राजूक लटकल मुँह देख नव कनियाँ बजलीह "अहाक उदासीक कारण हमरा बूझल अछि ।एकटा बात कहू, लोक रंगसँ प्रेम करैत अछि वा लोकसँ ?हम कारी छी मुदा अहाँक छी ।आब चामक रंग तँ ककरो वशक गप नै छै ।हमरा अहाँक रंग, धन आ जातिसँ कोनो मतलब नै अछि ।हम सदिखन अहाँसँ प्रेम करब मुदा अहाँक प्रेमक बीच नै आएब ।हम अहाँक खुशीसँ प्रेम करैत छी तेँ अहाँ सदिखन खुश रहू, मुस्कैत रहू ।हम शिष्ट रहब तेँ अहूँ शिष्टाचारमे रहब, एते आशा अछि ।"
कनियाँक मीठ, ज्ञान आ चातुर्य भरल बात सूनि राजूकेँ लागलै जे कोहबरमे पाड़ल बाँसक दोगसँ इजोरिया छिटकि रहल छै ।
अमित मिश्र
सदस्यता लें टिप्पणियाँ भेजें (Atom)


text:
कोनो आन शहर मे नहि आब पटना मे खुलत पशु एवं मत्स्य चिकित्सा विश्वविद्यालय
पटना । पशु एवं मत्स्य संसाधन मंत्री गिरिराज सिंह क नजरि मे गुजरात लेल त बहुत किछु अछि मुदा गोपालगंज सन बिहार क शहर लेल हुनक नजरि मे कोनो भाव नहि। मोदी प्रेम हुनका लेल सबस पैघ भ गेल अछि। चाहे ओ नरेंद्र मोदी होइथि बा सुशील मोदी। गिरिराज हुनकर नीति कए आगू बढेÞबा लेल ककरो संग अन्याय क सकैत छथि। बिहार क हित स बेसी गुजरात क मोदी क चिंता करनिहार गिरिराज सिंह बिहार क सुशील मोदी क पटनियां नीति कए सेहो लागू करबा लेल आतुर भ गेलाह अछि। लखिसराय क रहनिहार गिरिराज सिंह ओना त चुनाव नहि लडैत छथि मुदा हुनका सेहो आब बिहार मे पैघ संस्थान लेल पटना स आगू कोनो शहर नहि देखा पडैत अछि। गिरिराज सिंह आब नीतीशक समग्र विकास क नीति क सेहो विरोध करबा लेल डेग बढा देलथि अछि। नीतीश क विरोध क चक्कर मे आइ गिरिराज केवल गुजरात लेल बिहार कए नजरअंदाज टा नहि क रहल छथि, बल्कि पटना क सामने ओ गोपालगंज सन बिहार क आन शहर कए उपेक्षित करब शुरू क देलथि अछि। ओ सुशील मोदी क सब किछु पटना मे बना देबाक नीति पर अमल करबा मे जुटि गेलाह अछि। एकर ताजा प्रमाण अछि बिहार मे प्रस्तावित पहिल पशु एवं मत्स्य चिकित्सा विश्वविद्यालय क स्थापना। गौशाला आ पोखरि स संपन्न मिथिला क्षेत्र लेल पशु एवं मत्स्य चिकित्सा विश्वविद्यालय क मांग होइत रहल अछि। एकर बावजूद पिछला मास बजट सत्र मे सरकार सदन मे घोषणा केलक जे राज्यक पहिल पशु एवं मत्स्य चिकित्सा विश्वविद्यालय गोपालगंज मे खोलल जाएत। गोपालगंज मे कोनो पैघ संस्थान क अभाव रहल अछि ताहि लेल एहि निर्णय क स्वागत कैल गेल। मुदा सब किछु पटना मे बना देबाक मोदीक नीति पर आगू बढैÞत पशु एवं मत्स्य संसाधन मंत्री गिरिराज सिंह आब इ संस्थान सेहो पटना मे खोलबाक घोषणा क देलथि अछि। गिरिराज सिंह क एहि निर्णय पर एतबा कहल जा सकैत अछि जे शुक्र मनाउ जे ओ इ संस्थान गुजरात मे खोलबाक घोषणा नहि केलथि। बिहार क समग्र विकास क दावा केनिहार नीतीश सरकारक मंत्री गिरिराज सिंह अपन फैसला कए सही कहैत दावा करैत छथि जे पशु एवं मत्स्य विश्वविद्यालय क पटना मे स्थापना लेल अगिला मानसून सत्र मे विधेयक सेहो आनल जाएत। गिरिराज सिंह क लेल गोपालगंज या मधुबनी नरेंद्र मोदी जेकां अभिमान स जुडल मसला नहि अछि। एहि मामला मे ओ दोसर मोदी क संग छथि। मोदी क नीति रहल अछि जे किछु भ जाए राजधानी पटना मे सबटा पैघ संस्थान खुलबाक चाही। तमिलनाडु क तर्ज पर उच्चस्तरीय पशु एवं मत्स्य चिकित्सा विश्वविद्यालय क स्थापना क योजना बहुत पुरान अछि। मंत्री कहला जे वेटनरी कालेज, एलआरएस, सीमेन बैंक, कैट्ल ब्रीडिंग सेंटर, संजय गांधी डेयरी टेक्नोलॉजी आ अन्य रिसर्च सेंटर कए मिलाकए कुल डेढ़ सौ एकड़ भूमि क रकवा पटना मे उपलब्ध अछि। एहि दृष्टि स पशु एवं मत्स्य चिकित्सा विश्वविद्यालय क स्थापना पटना मे कैल जाएत आ सबटा संस्थान विश्वविद्यालय कैंपस मे राखल जाएत। फिलहाल विश्वविद्यालय क स्थापना लेल वेटनरी कॉलेज इलाका क डेमोग्राफी कराउल जा रहल अछि। विश्वविद्यालय क स्थापना लेल जमीन की जरूरत भेला पर राजधानी पटना लग जमीन ताकल जाएत आ ओकर अधिग्रहण क कार्रवाई कैल जाएत। श्री सिंह क अनुसार पशु पालन क प्रति किसान कए प्रोत्साहित करबा लेल पायलट प्रोजेक्ट क रूप मे राज्य क दसटा जिला नालंदा, भोजपुर, गया, सारण, वैशाली, समस्तीपुर, पटना, रोहतास, बेगूसराय आ मुजफ्फरपुर मे पशु बीमा योजना शुरू कैल गेल अछि। सरकार क कोशिश अगिला पांच साल मे एहि योजना कए सब जिला मे शुरू करबाक अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
कार्यक्रमक उद्घाटन चैम्बरक संरक्षक आ साहित्य अकादमीमे मैथिली सलाहकार समितिक सदस्य कामदेव झा दीप प्रज्जवलित कए आ जानकी'क चित्रपर माल्यार्पण कए कएलनि. ओ अपन उद्बोधनमे मैथिली गतिविधिमे युवा'क बढ़ैत भागीदारी पर प्रसन्नता व्यक्त कएलनि. एहि अवसरपर साहित्यकार भाष्कर झा आ रंगकर्मी भवनाथ झा मैथिली सिनेमा जगत तथा रंगमंचक अतीतसँ वर्तमानधरि'क विभिन्न तथ्यसभ विस्तार पूर्वक रखलनि. गोष्ठीकेँ राजीव रंजन मिश्र, दिनेश मिश्र आ चंदन कुमार झा सेहो संबोधित कएलनि. आगत-अतिथिकेँ धन्यवाद ज्ञापन चेम्बर'क सचिव गंगा प्रसाद झा आ गोष्ठीक संचालन रंजीत कुमार झा कएलनि.
(Report: चंदन कुमार झा / Photo: प्रकाश झा)


text:
कान-पाति कें देखे दुनिया, कूटनीति कें खेल ।1।
शब्द-शब्द आ शब्द एकटा, शब्दक प्राणक अंत ।
कूड़ा-कचरा सगरे पसरय, सत्-साहित्यक हालत मंद ।2।
भूषण ताकय शब्द आइ, शब्दक भेल अकाल।
मोन मारि कें सज्जन बैसल, दुर्जन बजबय गाल।3।
साहित्यक बाजार मे, पद-पैसा कें मोल ।
छुच्छे कविता भूषण कें, साबित भेल मखौल।4।
निर्लज्जक दुनिया अति दुर्गंधित, लाजक प्राणक अंत।
चोर मध्य नै जीबि सके अछि, ज्ञानी, साधू, संत।5।
चारू कात अछि हंता दुश्मन, बांचल नै कनियो आस ।
संदेहक अन्हार मे, भूषण भेल हतास।6।
जनकवि कें भेटि रहल अछि, भाँटक आइ सम्मान।
जन सं जतबे दूर रहब, ततबे भेटत मान।7।
भूषण कविता लिखि रहल अछि, षडयंत्रक पर्दाफाश।
सुच्चा शब्दक खातिर ओ, भ' रहल छथि कात।8।
चक्रव्यूह मे बाँचब मोश्किल, कुहरब जीवन सत्य।
स्वाभिमान धुह-धुह कें धधकै, मानू हुनकर कथ्य।9।
अपमानक जहर घोंटि-घोंटि ओ, रक्त कें कयलनि विषाक्त।
सत्-शब्दक खातिर हुनका सं, जरय शैव आ शाक्त।10।


text:
धनञ्जय, 33 वर्षक किशोर
हम अपन पछिला आलेख बूढ़ + जवान + बच्चा = धनञ्जय में बतेने रही अपन दांतक हाल आ संगही बतेने रही जे हमर २ टा दूधक दांत बांचल अछि.
सभ दिन रहलहुं गाम में आ आदत रहल मोटका – झोटका खयबाक, लेकिन भाग्य सॉफ्टवेर इंजिनियर बना देलक. कनियाँ आई काल्हि भौजी के सेवा-सुशुर्षा में लागल छथि. क्षमा करब ई बतेनाइ बिसरि गेलहुं जे पछिला महिना हमर घर में दोसर लक्ष्मी अर्थात भतीजी के आगमन भेलैक.
हाँ त बात करैत छलहूँ मोटका – झोटका खयबाक आ कनियाँ के अनुपस्थिति के. अपना ओहि ठाम कहबी छैक ने “चालि-प्रकृति-बेमाय ई तीनूं संगहि जाय”. पछिला सोम के एक टा मोटका रोटी ठोकलहूँ गहुम के आ लगलहूँ ओकरा ग्रहण करय. रोटी के चिबबिते रही की – आवाज एलेक – टक.. हमरा भेल जे रोटी में आङ्कर छैक – लेकिन नहिं – ई त हमर दू टा बचल दूधक दांत में स एक टा दांत रहैक जे की रोटी के मजबूती के आगा हारि गेल रहैक.
हाँ त हम १९ जनवरी के फेर स पहुँचलहूँ डॉ संजीव कुमार चौधरी – माता चन्नन देवी अस्पताल जनकपुरी – सलाह लेबाक लेल. ओ सलाह देला – टूटलाहा दांत के जरि निकलवा लिय.. आ दोसरका दूधक दांत के जा धरि चलि सकय – चलाऊ.
हमर दांतक क्ष-किरण
अखनहूँ हमर एक टा दूधक दांत बचल अछि – आब कहु – हम भेलहुँ ने ३३ वर्षक किशोर ?


text:
'कोलकाता सांस्कृतिक राजधानी अछि आ एतय मैथिलीक चास बेस उर्वर देखना जा रहल अछि. युवा साहित्यिक लोकनिक रचना सुनि आश्वस्त भेलहुं जे ई शहर अपन गरिमा कें आओर बढ़ाओत.' ई मैथिलीक वरिष्ठ कवि बुद्धिनाथ झा काव्यसंध्या पर अपन उद्गार मे कहलनि.
विश्व कविता दिवस पर आयोजित कार्यक्रम मे महानगरक युवा साहित्यकार लोकनि जुटल छलाह आ अपन-अपन रचनाक पाठ केलनि. गोष्ठीक अध्यक्षता बुद्धिनाथ झा केलनि त’ संचालन युवा कवि चन्दन कुमार झा केलनि.
बीबीडी बाग मे सांझ 7 बजे सं आयोजित गोष्ठी मे अध्यक्ष ओ संचालक सहित भवनाथ झा, अशोक झा भोली, दीपक ठाकुर, रंजीत कुमार झा, आमोद कुमार झा, राजीव रंजन मिश्र ओ रूपेश त्योंथ कविता पाठ केलनि.
ज्ञात हो जे कोलकाता मे संस्थानिक कार्यक्रमक अतिरिक्त धारावाहिक गोष्ठी ‘संपर्क’ आ ‘अकासतर बैसकी’ कइएक साल सं लगातार आयोजित होइछ, जाहि माध्यम सं भाषा-साहित्य लेखन-संवर्धन हेतु निरंतर प्रयास होइए.
आयोजनक #FBLIVE एतय देखि सकै छी.


text:
पटना। मुख्यमंत्री नीतीश कुमार प्रधानमंत्री डॉ मनमोहन सिंह स राज्य क महत्वपूर्ण पुरातात्विक स्थल क खुदाई क लेल संबंधित एजेंसी कए निर्देश देबाक अनुरोध केेलथि अछि। श्री कुमार डॉ सिंह कए लिखल पत्र मे कहला अछि जे राज्य मे कईटा ऐतिहासिक स्थल अछि, जाहि ठाम पुरातात्विक अवशेष मौजूद अछि। एहि मे स अधिकतर स्थल कए ताकल जा चुकल अछि, जखनकि राजगीर, बोधगया, चिरांद, कुर्कीहार आ वैशाली मे खुदाई कैल जेबाक आवश्यकता अछि। श्री कुमार कहला जे पुरातात्विक महत्व स जुड़ल एहि स्थल आओर स्मारक क अपर्याप्त सुरक्षा क कारण एहि पर गंभीर खतरा उत्पन्न भ गेल अछि।
मुख्य पृष्ठ समाचार नीतीश क प्रधानमंत्री स अनुरोध


text:
आजुक दिन में कम्प्युटर शब्द किनको सँ बाचल नहि अछि। ओना त’ हिन्दी वा मैथिली में कम्प्युटरक नाम अछि “संगणक” मुदा एहि नाम स’ बहुतो लोकनि अनभिज्ञ होयब आओर ई शब्द किछु अनर्गल बुझायत। खैर…. अपन मातृभाषा मैथिली में हम सब एहन ढ़ेरो अंग्रेजी शब्दक प्रयोग करैत छी जे विशुद्ध मैथिली में विचित्र बुझना जायत। अजुका दिन में सभकें ‘कम्प्युटर साक्षर‘ (Computer Literate) होबाक चाही। ‘कम्प्युटर साक्षरता‘ (Computer Literacy) सँ मतलब जे कोनो आदमी ‘कम्प्युटर अनुप्रयोग‘ (Computer Applications) के साधारणतया प्रयोग मे लाबि सकैथ। दोसर तरहे यदि इ बात के कही त’ एकटा एहन आदमी जे कम्प्युटर के प्रयोग आम जिनगी के काज में क’ सकय।
कम्प्युटर सँ आय बहुत काज संभव छैक। जाहि कारणे वर्तमान समय में कम्प्युटर एकटा महत्वपूर्ण अंग बनि गेल छैक। आजुक छोट–मोट व्यापारियो एकटा कम्प्युटर खरीदबाक आ कम्प्युटर ऑपरेटर रखवाक हिम्मत करैत छथि। एकर लोकप्रियता आ माँग के पाँछा ढ़ेरो कारण अछि। उदाहरणक तौर पर देखी त’ जेना कोनो दरख्वास्त वा चिठ्ठी कोनो ऑफिस मे देबाक जरुरत होयत अछि तऽ दरख्वास्त कँ टाइपराइटर (Typewriter) पर टाइप करा के दैति छी, मुदा इ टाइप करायल दरख्वास्त में बहुतो कमी आ अपूर्णताक संभावना रहैत छैक, जेना Spelling Mistakes के संभावना, पाराग्राफक Alignment में समस्या, पृष्ठक Margins में समस्या, इत्यादि।
इ सभटा समस्याक समाधान आब कम्प्युटर सँ बिना कठिनाइ के संपादित कयल जा सकैत अछि। कम्प्युटर में Spelling Checking के सुविधा अछि जे स्वतः इंगित करैत छै जे कोन शब्द्क हिज्जै (Spelling) गलत अछि। एकर अलावा कम्प्युटर Grammatical Errors सेहो मार्गदर्शित कऽ सकैति अछि। इ सब सुविधा (Facilities) स’ लिखल दरख्वास्त वा चिठ्ठी में कोनो Spelling Mistakes आ Grammatical Errors के संवाभना कम अछि। पाराग्राफक Alignment आ Margins के तरीका बहुत ही सुविधाजनक अछि। एकर अलावे एकटा दरख्वास्त वा चिठ्ठी लिखवाक आ ओकरा मुद्रित (Printouts) करबा काल तक जे–जे सुविधा (Facilities) होबाक चाही वो सभटा कम्प्युटरक सॉफ्टवेयर पैकेज (Software Package) मे छैक।
वर्तमान समय मे कम्प्युटर बहुत आँगा बढ़ि गेल अछि। Banking Sector मे जहिना धूम – धड़ाका सँ प्रयोग में अछि तहिना Medical के क्षेत्र में। जहिना रेलक सवारी के आरक्षण मे कम्प्युटरक Whistle बाजि रहल अछि तहिना हवाई जहाज के सेहो उड़ा रहल अछि। मोटा–मोटी यदि एक लाईन मे कही त’ नवयुग में कम्प्युटर ओहिना सब क्षेत्र में जरुरी अछि जहिना तरकारी में नोन।
वर्तमान समय में कम्प्युटरक आवश्यकता के आधार पर इ कहल जा सकैत अछि जे यदि अहाँ कम्प्युटर नहि जानैत छी त’ अहाँ निरक्षर छी। अंग्रेजी में सेहो मुहावरा (Proverb) बनि गेल अछि – “If you are not a computer literate it means you are illiterate.”
अजुका समय में जिनका पास Internet के सुविधा उपलव्ध अछि, हुनका लेल बहुतो चीज बदलि गेल छैक। यदि आजुक समय सँ दस–बारह साल पाछाँ जाइ आ पत्राचारक माध्यम के बारे में सोची त’ पहिने स्मृति-पट्ल पर थौक में पोस्टकार्ड, अन्तर्देशीय, आ लिफाफा खरीदवाक बात आबि जायत। एकर पाछाँ एकटा कारण अछि जे ओहि समय में पत्राचारक माध्यम लेल पोस्ट–ऑफिस के प्रखर भूमिका छलि। आओर सबहक लेल डाकक माध्यम सुगम आ सरल छल। पत्र के अलावे गाम–गाम में मनीऑर्डर पहुँचेबा में सेहो डाक अग्रणी छल। एवम प्रकारे डाक पत्राचार आ पैसा भेजय वास्ते एकमात्र साधन बुझना जायत छल। मुदा नहुँए–नहुँए समय आ दुनिया मे परिवर्तनक लीला जारी रहैत अछि। इ पत्राचार परिवर्तनक लीला मे कुरियर (Courier) आ ई-मेल (E – mail / Electronic - Mail) आयल आ धूम – धड़ाका सँ पत्राचारक माध्यम पर कब्जा क’ लेलक। आजुक दिन मे जिनका कुरियर वा ई–मेलक सुविधा अछि वो सब पोस्ट–ऑफिस केर रस्ता–पेरा बिसरि गेल छथि। सब लोकनि जे प्रत्येक दिन डाकिया केर इंतजार में दरवाजा पर एकटक लगा के बैसल रहैत छलाह वो सब आय डाकिया के चिन्हतो नहि छथि। कारण बहुतो पत्राचार ई–मेल स’ सम्भव भऽ जायत अछि, खास कऽ के शहरी परिवेश में।
किएक? आ ई–मेल के प्रखर जगह बनेबाक कारण की? एकर कारण त’ बहुत अछि आ ताहि में सब सँ पैघ कारण अछि जे ई–मेल बड्ड सस्ता आ तेज अछि। सस्ता स’ मतलब अछि जे यदि हम एकटा दस पन्ना के पत्र कतौ डाक सँ भेजब त’ जे भेजबा में पाय लागत वो पाय ई–मेल भेजबा में लागल पाय सँ बड्ड बेसी हेतैक। आओर तेज सँ मतलब जे डाक सँ भेजल पत्र यदि गन्तव्य स्थान पर चारि दिन में पहुँचत तँ ई–मेल कएल पत्र दु मिनट में गन्तव्य स्थान पर पहुँचि जायत। एकर अलावा डाक सँ भेजल पत्र के गन्तव्य स्थान मात्र पर पाबि सकैत छी मुदा ई–मेल के कोनो स्थान पर पाबि सकैत छी। मतलब डाक सँ भेजल पत्र यदि कोलकत्ताक के अछि त’ वो पत्र कोलकत्ते मे प्राप्त भऽ सकैत अछि, मुदा ई–मेल में एहन बात नहि अछि; ई–मेल के विश्व के कोनो जगह मे पाबि सकैत छी, जतय कम्प्युटर आ इंटरनेट उपलब्ध होय।
आय यदि कोनो शहर में नौकरी खोजबा लेल जाइ त’ साक्षात्कार (Interview) लेबय बलाक पहिल प्रश्न यैह होयत जे “कम्प्युटर के जानकारी अछि? ” वा “Do you know computers?”. आय छोट–मोट अस्पतालो में बिल वा रसीद कम्प्युटर सँ निकालल जायत अछि। यैह काज पहिने बिना कम्प्युटर सँ होयत छल। यदि विकसित शहर के किराना दुकान के देखी त’ कोनो समान खरीदवाक बाद कम्प्युटरे सँ निकलल रसीद भेटत। देखी त’ कम्प्युटर समूचे दुनियाँ में छा रहल अछि चाहे वो दवाई के दुकान में हो वा बैंक में।
कम्प्युटर प्रयोग करबा सँ मुख्य लाभ:
(अ) समयक बचत (Saving of Time): कम्प्युटर प्रयोग करबा सँ समयक बहुत बचत होयत अछि। जे हिसाब–किताब करबा मे ७–८ घंटा लागैत अछि, ओही काम के कम्प्युटर ७–८ मिनट में कऽ सकैत अछि।
(ब) एकदम सही परिणाम (Accuracy in Results): कम्प्युटर कोनो हिसाब–किताबक परिणाम सही दैत अछि। कोनो तरह के हिसाब में गलती नहि करैत अछि।
(स) दुबारा काज करबाक जरुरत नहि (Elimination of Repeatitive Tasks): कोनो काज एक बेर जँ कम्प्युटर सँ भऽ गेल अछि त’ ओही काज के सहेज के दोसर बेर काज में आनल जा सकैत अछि।
(द) आदमी के मेहनतक बचत (Saving of Man Powers): जौं एक आदमी सँ कम्प्युटर प्रयोगक उपरांत आठ घंटा में सँ छः घंटा बचि जायत अछि त’ वो छः घंटाक उपयोग कोनो दोसर काज में भऽ सकैत अछि जाहि सँ उत्पादन (Production) बढ़ि सकैत अछि।
(म) थकावटक संभावना नहि (Lack of Tiredness or Always attentive): आदमी लगातार ४–५ घंटा काज करत तँ छठम घंटा में काज करबाक रफ्तार आ फुर्ती कम भऽ जायत अछि। मतलब आदमी में थकान महसूस करवाक अवगुण अछि मुदा कम्प्युटर मशीन भेला सँ थकान अनुभव नहि करैत अछि। कम्प्युटर आठ घंटा लगातार काम करक उपरांतो नवम घंटा मे काज ओतबे रफ्तार आ फुर्ती सँ करैत अछि जाहि रफ्तार आ फुर्ती सँ वो पहिल घंटा में क’ रहल छल।
कोना पाबी कम्प्युटरक शिक्षा:
सब नौकरी करय बला दुइ तरहे कम्प्युटरक शिक्षा पाबति अछि। पहिल, रोजगार करय बला के अपन कम्पनी सँ खुद कोनो–कोनो कम्प्युटर साक्षरता योजना के अन्तर्गत शिक्षा वा ट्रेनिंग (Training) भेट जायत अछि। दोसर, नौकरी खोजनिहार के नौकरी ढ़ूँढ़बा सँ पहिने कोनो डिप्लोमा (Diploma) वा डिग्री कोर्स (Course) करय पड़ैत अछि।
कम्प्युटर शिक्षा (Computer Education) आजुक जरुरत बनि गेल छैक। जिनका–जिनका नौकरी लेबाक अछि हुनका सभके प्रारंभिक जानकारी (Fundamental Knowledge of Basic Computer Operation) चाहबे करी। कम्प्युटर शिक्षित (Computer Literate) होयबाक लेल अनेको उपाय अछि, जेना:
(अ) Short-Term Computer Course or Diploma: आजुक दिन शहर–शहर में अनेको कम्प्युटर संस्थान खुजि गेल अछि। जाहि सँ तीन, छः वा बारह महीना के कोर्स (Course) कऽ सकैत छी। कुछ कोचिंग संस्थान (Coaching Institute) वगैरह सेहो खुजल अछि जतय सँ जरुरत मोताबिक क्रैश कोर्स (Crash Course) सेहो कऽ सकैत छी।
(ब) कोनो कम्प्युटर सिखाबय बला (Computer Coach) सँ: अगर सुविधा होय तँ कोनो कम्प्युटर जाननिहार कऽ आग्रह कऽ सकैत छी। जेना घर में केओ भाई, कोनो चाची वा कोनो दोस्त, त’ हुनका सँ सेहो कम्प्युटर सीख सकैत छी। Private Job में तत्कालिक रुप सँ कोनो सर्टिफिकेट (Certificate) के जरुरत नहि होयत। बाद मे माँगला पर कम्प्युटर कोर्स कऽ के सर्टिफिकेट द’ देबैक।
(स) किताबक मदद सँ: अगर घर में कम्प्युटर अछि त’, जे विषय वा सोफ्ट्वेयर पैकेज (Software Package) सिखबाक अछि, वो किताब बाजार सँ खरीद के कम्प्युटर सीख सकैति छी।
(द) CD-Rom के सहायता सँ: बाजार में बहुतो CD–ROM (Compact Disk – Read Only Memory) वा CD बहुतो कम्प्युटरक Basic Courses वा Operations के लेल भेटैत अछि। जाहि सँ लगभग सभटा Basic Computer Operations सीखल जा सकैत अछि।
गाँव – देहात में कम्प्युटरक उपयोग
आजुक समय में ऑर्गेनिक खेती (Organic Farming) के बहुत बोल–बाला अछि। आओर ढ़ेर Software Packages कृषि के लेल Applied Computer Science के आधार पर उपल्ब्ध अछि जाहि सँ धान, गेहुम इत्यादि फसल सभ के उत्पादन में नया रुप देल जा सकैत अछि। साथे साथ Pest Control, Weed Control, Plant diseases इत्यादि के सेहो पहचानि सकै छी। इ सभक वास्ते MultiMedia (जाही सँ फोटो देखल जा सकैत अछि आ सँगे–सँग आवाजो सुनल जा सकैत अछि) आधारित Software Package (Software Application) बनल अछि आओर सुविधापूर्वक देखल आ सुनल जा सकैत अछि। एकर अलावा इ Software के मदद सँ भिन्न प्रकारक कृषि–संबंधी निर्णय सेहो लेल जा सकैत अछि।
यदि कम्प्युटर शिक्षित छी त’ अखुनका समय में बैंकिंग ए.टी.एम. (ATM), जे छोट–छोट शहर आ बाजार में उपलब्ध अछि, के उपयोग करबा में आसानी होयत। पैसा निकाल–बाहर करय मे कोनो दिक्कत नहि होयत। एकर अलावे लगभग सभ बैंक मे Internet Banking के सुविधा उपलब्ध अछि। इ सुविधाक उपयोग वो व्यक्ति क’ सकैत छथि जिनका कम्प्युटर के किछु जानकारी होय।
आजुक समय मे ए.टी.एम. (ATM) आकारक रेलवे आरक्षण मशीन लगभग प्रत्येक रेलवे स्टेशन पर भेट जायत। आ ओकर संचालन कम्प्युटर जकाँ होयत अछि। कम्प्युटर सीखला उपराँत आरक्षण स्थिति देखि के आरक्षण करेबा में सुविधा होयति। इ एकटा कम्प्युटर सीखल व्यक्ति के Indirect फायदा हेतैक।
आजुक दिन में गाम–देहात में शिक्षक प्रशिक्षण में बड्ड दिक्कत आ सिखाबय बला के कमी होयत अछि। यदि कम्प्युटर सँ प्रशिक्षण देल जाय तँ Training ज्यादा प्रभावी आ सफल हेतैक। कम्प्युटर सँ Video-Conferencing भ’ सकैत अछि। Video-Conferencing सभ क्षेत्र में बढ़िया भूमिका निभायत, चाहे Pest Control वा Teachers Training होय।
कम्प्युटर शिक्षित व्यक्ति यदि कोनो बाहरक यात्रा (Tour and Travels) करबाक लेल सोचैत छथि त’ हुनका इन्टरनेट सँ पर्यटन विभाग द्वारा प्रकाशित कयल सभटा जानकारी प्राप्त भ’ सकैत अछि। वो Online Hotel Booking, Ticket Booking इत्यादि क’ सकैत छथि।
गाम में कियो Printing Press स्थापित करबा लेल सक्रिय छथि त’ हुनका बढ़िया Publishing के लेल कम्प्युटर आ Publishing Software के व्यवस्था करबाक चाही।
गृहणी / अवकाश – प्राप्त व्यक्ति के लेल कम्प्युटर शिक्षा
हम एक बेर गाम पर एकटा एम. ए. (M. A.) उतीर्ण भौजी, जे पटना मे रहैत छथिन्ह, स’ पुछलहुँ, ’ये भौजी, अहाँ पटना में रहैत छी, खाली समय में जखन बच्चा सब स्कूल में रहैत अछि, कम्प्युटर किएक नहि सीख लैत छी, आगु काज दैत’। जबाब में भौजी बाजली, ’धुरि जाउ, हम की करब कम्प्युटर–फम्प्युटर सीख कए’। मुदा आइ छोट–छोट शहरक नजरिया बदलि गेल छैक। छोट–छोट शहर में कॉल–सेन्टर (Call-Centre), डेटा–इन्ट्री (Data-Entry) इत्यादि खुजि गेल छैक आ ओकर काम मिलैत छैक। कॉल–सेन्टर में अँग्रेजी के अलावा हिन्दी मे सेहो Customer Handling होयत छैक। डेटा–इन्ट्री एकटा साधारण पढ़ल–लिखल औरत सेहो अपन ४–५ घंटा समय दऽ कऽ पूरा कऽ सकैत छथि। इ काम एकटा अवकाश–प्राप्त व्यक्ति सेहो कऽ सकैत छथि। छोट – मोट जगह पर DTP, Accounting Package वा Graphics Designing के जानकार आदमी के जरुरत होयत छैक आ इ कोर्स करबा में कोनो ज्यादा समय नहि लागैत छैक। ३–६ महीना में कियो आदमी एकटा बढ़िया Trainer के Guidance में Expert भऽ सकैत अछि।
कोन कम्प्युटर खरीदी? Branded वा Assembled Computer?
पहिल चीज जे अहाँक जरुरत आ बजट केहन अछि? Branded कम्प्युटर में fixed type के Machinery रहैत छैक आ Assembled में अपन जरुरतक मुताबिक Machinery लगबा सकैत छी। तुलनात्मक ढ़ंग सँ देखि तँ Assembled कम्प्युटर सस्ता पड़त। मुदा जखन कम्प्युटर Assemble कराबी तँ जान-पहचान बला दुकान वा आदमी सँ करायब तँ बढ़िया रहत।
कोन Type के कम्प्युटर खरीदी? Laptop वा Desktop कम्प्युटर खरीदी?
Laptop ऐहन कम्प्युटर अछि जकरा अहाँ कतओ आराम सँ लऽ जा सकैत छी, सुतैत–बैठेत काज कऽ सकैत छी। मोटा–मोटी कही तँ Laptop वो व्यक्ति कऽ बढ़िया सँ Suit करैत छैक जिनका बेसीखन घुमय पड़ै छैन्ह। विद्यार्थी लोकनि के लेल Desktop Computer बढ़िया होयत छैक। कुर्सी पर बैठ कऽ काज करबा में आलस आ सुस्ती अयबाक संभावना कम रहैत छैक। विद्यार्थी लोकनि के आलस कम हेतैन्ह तऽ पढ़वा में बेसी मन लागतैन।
केहेन Configuration केँ कम्प्युटर खरीदी?
जखन कम्प्युटर खरीदबाक होय त’ इ बात ध्यान में राखल जाय जे कम्प्युटर लेब’ के की उद्देश्य अछि? आ कम्प्युटर सँ कोन काज करबाक अछि? कोनो सामान्य Data Entry आ Composing के वास्ते अति आधुनिक कम्प्युटर के जरुरत नहि अछि। हाँ, जे कियो D.T.P. (Desk Top Publishing) वा Publisher के कामक लेल कम्प्युटर खरीदवाक इच्छुक छथि तँ हुनका लेल उत्तम कम्प्युटर होबाक चाही।
ओना एकटा बात इलेक्ट्रोनिक सामान (Electronic Goods) मे सदिखन ध्यान मे राखी, जे आय जेँ समान केयो खरीद कऽ रहल छथि, छः मासक उपरांत ओही समान सँ उत्कृष्ट आ सस्ता सामान बाजार मे उपलब्ध भऽ जायत। ताहि कारणे कम्प्युटर जखन खरीदी तँ Advanced वा Latest Configuration के साथ खरीदी। जाहि कारणे भविष्य मे २-३ सालक उपरांत उपयुक्तता बनल रहत।
कम्प्युटर खरीदवा में मुख्यतः CPU आ ओकर Speed, RAM के क्षमता (Capacity), Hard Disk के Storage Capacity आ Monitor के ध्यान में राखबाक प्रयास होयबाक चाही।
CPU : 2.0 / 2.6 GHz Pentium IV
RAM : 512 MB / 1 GB
Hard Disk : 80 GB
CD Drive
Monitor : 15” / 17” colour
Warranty: सब Hardware पर १–५ सालक वारंटी मिलत, एहि लेल दुकानदार स’ फरिछा कऽ बात केनाय बढ़िया रहत। सँगे–सँग कम्प्युटर पर जे Software Package वा Operating System चाहैत छी ओ दुकानदार के पहिने बता देला सँ नीक रहत।
कम्प्युटर बना रहल अछि आदमी केँ जीवन सरल:
पहिनहि ढ़ेर रास बात कम्प्युटर के उपयोगिता आ लाभ पर भऽ चुकल अछि, जाहि में देखल गेल जे कम्प्युटरक सहयोग सँ शीघ्रता, सही आ संगठित रुपेन काज सम्भव अछि। मुदा किछु बात और छैक जे सभ गोटेक लेल उपयोगी अछि। जेना ई-मेल एकटा ऐहन बढ़िया सुविधा अछि जकरा सुबह, दुपहरिया, साँझ वा राति, सदिखन उपयोग मे आनि सकैत छी।
विद्यार्थी लोकनिक लेल बढ़िया–बढ़िया पुस्तक CD के रुप में उपलब्ध अछि जाहि सँ सभ विषयक तैयारी आ Exercise व्यवस्थित (Systematic) रुपेन सम्भव अछि। बहुतो संख्या में इन्टरनेट पर Online Books आ Exercise सेहो उपलब्ध अछि। जाहि सँ विद्यार्थी लोकनि के पढ़ाई–लिखाई सुगम भऽ सकैति अछि।
अखबार घर में मँगावी वा नहि मँगावी, घर पर अखबार पढ़बाक मौका लागे वा नहि लागे, मुदा इन्टरनेट के द्वारा सभटा अखबार, चाहे हिन्दी में हो वा अंग्रेजी में, पढ़ि सकैति छी। मतलब अनेको अखबार आ E-Journals कम्प्युटरक माउसके एक Click सँ पाबि सकैत छी। एकर अलावे सभटा टी.वीक (TeleVision) News Channels के Website सेहो उपलब्ध अछि, वो Website सँ Audio आ Video दुनु तरहक समाचारक आनंद लऽ सकैत छी। एतबे नहि, Online Channels सेहो उपलब्ध अछि, जे ठीक TV केँ प्रतिरुप अछि।
बाजार मे TV Tunner Card सेहो उपलब्ध छैक। इ Card कम्प्युटर में लगा कऽ TV के आनंद कम्प्युटर में भेट सकैत अछि। मनोरंजन के बहुतो साधन में कम्प्युटर सँ FM Radio वगैरह सेहो सुनल जा सकैत अछि।
आय–काल्हि बहुतो Online Games आ Games CD बाजार मे उपलब्ध छैक जाहि सँ बच्चा आ बूढ़ सभक बढ़िया मनोरंजन भऽ सकैत अछि।
एकर अलावा अनेको सुविधा अछि जेकर विवरण एहि आलेख के सीमा सँ बाहर अछि। आशा अछि अपनेक लोकनि कऽ इ लेख उपयोगी लागल होयत।
एकर अलावे हम एकटा मैथिल होयबाक नाते अहाँ के कोनो तरहक दिशा-निर्देशन कम्प्युटरक क्षेत्र में कऽ सकैत छी। हमर सौभाग्य होयत अपनेक कोनो सहायता करवा में। जिनका कोनो जानकारी लेवाक होय त’ हमर E-Mail पर संपर्क कऽ सकैत छी। हमर नि:स्वार्थ इच्छा अछि जे मिथिलाक घरे–घरे कम्प्युटर जाननिहार हुअए। आशा अछि जल्दिए अपने लोकनिक समक्ष हमर लिखल किताब, जकर नाम अछि “HOW TO GET A JOB”, प्रस्तुत होयत जाहि सँ सब लोकनि (रोजगार वा बेरोजगार) के बढ़िया नौकरी (Job) पाबय में मार्गदर्शन भेटत।
अंततः कहल जा सकैत अछि जे कम्प्युटर केवल उपयोगी टा नहि, नौकरी लेबाक लेल एकटा साधनो बनि गेल अछि।
ज्योति प्रकाश लाल ‘नारायणजी’
ग्राम: जगतपुर (सुपौल)
Software Engineer, Wipro Technologies
E-mail: jyotiprakash.lal@gmail.com


text:
नरेश मोहन झा
तुलसिया, किशनगंज
विद्वद्वरेण्य पञ्जीकार
मोदानन्द झा
वर्ष १९५४-५५क वार्ता थीक। गृष्मावकाश छल। गामहिं छलहुँ। एक दिन वेरू प्रहर मे दरवज्जहिपर छलहुँ। एक व्यक्ति, अत्यन्त गौरवर्ण, मध्यम ऊँचाई, देदीप्यमान ललाट, प्रशस्त काया, चलबाक कारणँ ललौंछ मुखमण्डल, पैघ-पैघ आँखि, उपस्थित भेलाह। देखितहिं बुझबामे आएल जे कोनो महापुरुष अएलाह अछि। हमर पिता पं. लीलमोहन झा सेहो दलानेपर छलाह। ओऽ परम आह्लादित भए उठि कऽ ठाढ़ भेलाह। झटकि कऽ अरियाति अनलखिन्ह। हमरा सभ जतेक नवयुवक रही- सभकँ कहलन्हि- प्रणाम करहुन्ह। हमरो लोकनि उल्लसित एवं अनुशासित भए प्रणाम कएलियन्हि। बाल्टीमे जल, जलचौकी ओऽ अढ़िया आनल गेल। हुनकासँ पए धोएबाक आग्रह कएल गेलन्हि। हमर पिता जे परोपट्टाक श्रेष्ठ समादृत व्यक्ति छलाह- स्वयं लोटामे जल लए हुनकर पएर धोअय लगलखिन्ह। पुनः अंगपोछासँ पएर पोछि पलंगपर बिछाओल साफ सुन्दर विछाओनपर बैसेलखिन्ह। आ हुनक पएर धोयल जलसँ समस्त घर-आङनमे छिड़काव भेल। एहि बीच सरवत आएल- पान आएल। घरक सभ सदस्यमे एक अद्भुत उल्लास-जेना कोनो इष्टदेव आबि गेल होथि। ओहि बैसारमे तँ बहुत काल धरि कुशलादिक वार्ता होइत रहल। संध्याकाल धरि तँ हमर दरवज्जापर गाम भरिक ब्राह्मणक समूहक समूह उपस्थित होमऽ लागल। ओहि मध्य हमर पिता परिचय करौलन्हि। कहलन्हि- ई थिकाह पंजीकार प्रवर श्री मोदानन्द झा जी लब्ध धौत, शिवनगर, पूर्णियाँ निवासी। हमरा लोकनिक वंश रक्षक। हिनकहिं प्रतापे हमरा लोकनि अपन कुल ओऽ जातिक रक्षा कऽ पबैत छी। हिनक पिता पञ्जीशास्त्र मूर्धन्य पञ्जीकार भिखिया झा बड़ पैघ विद्वान् ओऽ सदाचार पालक। ओहि योग्य पिताक यशस्वी पुत्र छथि पञ्जीकार प्रवर मोदानन्द बाबू। नाम सुनितहिं अकचकयलहुँ। हम पूर्णियाँ कॉलेजक जखन छात्र रही तँ समस्त कुटुम्ब वर्ग बिष्णुपुर गामक मित्रवर्ग जे नवरतन पूर्णियाँमे रहैत छलाह तनिकासँ हिनक नाम बड़ श्रद्धापूर्वक उच्चरित होएत सुनने छलहुँ। अहि साक्षात्कार भेल सन्ता बुझि पड़ल जे जे किछु हिनकर मादे सुनने छलहुँ से बड़ कम छल। निश्चय ई व्यक्ति परम आदरणीय छथि। सांध्यकालीन बैसारमे गामक सभ श्रेष्ठ व्यक्ति अपन-अपन वंशक नवजन्मोत्पत्तिक विवरण लिखबैत गेलखिन्ह। पञ्जीकारजी तत्परतापूर्वक सभक परिचय बड़ मनोयोगसँ लिखैत रहलाह। तखन हमरा बुझाएल जे कोना कऽ हमरा लोकनिक वंश परिचय पछिला हजार वर्षसँ साङ्गो-पाङ्ग उपलब्ध रहल अछि। हमर गाम पञ्जीकार गामसँ १०० कि.मी.सँ अधिके पूर्वमे अवस्थित अछि। यातायातक कोनो सम्यक व्यवस्था पूर्वमे नहि रहल होएतैक। नाना प्रकारक असुविधाक सामना करैत एतैक भू-भागमे पसरल मैथिल ब्राह्मणक यावतो परिचय संग्रहित करब, सुरक्षित राखब आ बेर पड़लापर उपस्थित करब अत्यन्त दुःसाध्य कार्य। यात्रा ओ परिस्थिति जन्य कष्टक थोड़ेको अनुभव नहिं कऽ केँ अपन कर्तव्येक प्रधानता दैत निःस्वार्थ भावसँ धर्मशास्त्रक रक्षामे तत्पर एहि इतिहासक संरक्षण सन पुनीत कार्य करैत रहब हिनकहि सन व्यक्तिसँ संभव। प्रातः काल पूज्य पितासँ एकान्तमे पुछलियन्हि जे एतेक कष्ट उठा कऽ परिचय संग्रह करबाक प्रयोजन की? बुझौलन्हि जे अपना लोकनि जे सनातन धर्मावलम्बी से सभटा कार्य मनु, याज्ञवल्क्य, शतपथ, शंख इत्यादि महान् ऋषि लोकनिक देल व्यवस्थापर चलैत छी। मनु विवाहक सन्दर्भमे कहने छथि जे कोनो कन्या ओ वरक विवाह स्वजन, सगोत्र, सपिण्ड ओ समान प्रवरमे नहि हो। एहि हेतु आवश्यक अछि जे सपिण्ड्य निवृत्तिक ज्ञान हो। ताहि हेतु पुरुषाक विवाहादिक विवरण सम्पूर्णतः उपलब्ध हो। एहि धर्मक रक्षा तँ विन पञ्जीकारहिं सम्भव नहि। अन्यथा वर्णसंकरक प्रधानता होएत ओ जातीय रक्षा नहिं होएत। पञ्जीकारक नहिं रहने वंशक इतिहासक ज्ञान नष्ट भए जाएत।
विश्वास जमि गेल। हुनका प्रति मनमे जे आस्था छल से चतुर्गुण भऽ गेल। तकर बाद जखन कखनो ओऽ अएलाह हम ओहि देवत्व भावँ हुनक सम्मान कएल। ओहो पितृवत स्नेह देलन्हि। ओऽ अपन व्यक्तित्वक धनी छलाह। सदाचार पालनमे तत्पर। जखन कखनो हुनकर गामपर जएबाक अवसर भेटल- गमौलहुँ नहि। कतेको बेर हुनकर गाम शिवनगर गेल छी। हुनक ओऽ साफ परिछिन्न दलान। रमनगर फुलवाड़ी। पञ्जीकारजीक दैनिक चर्या कलम ओऽ खुरपीक संग सम्पन्न होइत छलन्हि। कर्मिष्ठ पुरुषः।


text:
क' कार्यक्रम केर उद्घाटन भेल. तत्पश्चात गोसाओनिक गीत सं कार्यक्रम शुरू भेल.
कार्यक्रमक पहिल सत्र अभिभाषणक छल. जाहि मे डॉ. बुचरू पासवान केर संगहि राम कुमार मुखोपाध्याय, गीतेश शर्मा, तारकेश्वर मिश्रा अपन वक्तव्य रखलनि. एहि अवसर पर हिंदी लेखन केर सिद्ध हस्ताक्षर निर्भय मल्लिक कें सम्मानित कयल गेलनि. पहिल सत्र मे मैथिल समाजसेवी कामदेव झा ओ उमेदलाल कामत सेहो मंचासीन छलाह. एहि सत्रक अध्यक्षता मिथिला विकास परिषद् केर राष्ट्रीय अध्यक्ष अशोक झा कयलनि.
दोसर सत्र आधुनिक मैथिली कविताक दशा ओ दिशा विषय पर आलेख पाठ केर छल. एहि सत्रक अध्यक्षता मैथिली साहित्यविद डॉ. वीरेन्द्र मल्लिक कयलनि. डॉ. मल्लिक केर संगहि प्रो. शंकर झा, प्रफुल्ल कोलख्यान, अशोक झा, आमोद झा, फूलचंद्र झा 'प्रवीण' ओ शैल झा आलेख पाठ कयलनि.
तेसर सत्र कवि गोष्ठी केर छल जाहि मे सत्रक अध्यक्ष विद्यानंद झा सहित लक्ष्मण झा 'सागर', चंदन कुमार झा, राजीव रंजन मिश्र, भास्करानंद झा 'भास्कर', विजय इस्सर, विवेक कुमार झा ओ रूपेश कुमार झा 'त्योंथ' रचना पाठ कयलनि.
चारिम ओ अंतिम सत्र मे भावना प्रतिहस्त व अन्य द्वारा भाव - नृत्य दर्शक कें बेस नीक लागल. अंत धरि खचाखच भरल प्रेक्षागृह कार्यक्रमक सफलताक गवाही द' रहल छल.
(Report: मिथिमीडिया ब्यूरो)


text:
मधेपुरा । कोशी प्रमंडल कए पर्याप्त बिजली भेटबाक उम्मीद अछि। मधेपुरा, पूर्णिया, सुपौल, सहरसा आ सोनबरसा मे धड़ल्ले स ग्रिड क निर्माण कार्य युद्धस्तर पर जारी अछि। एहि स एहि क्षेत्र कए 150 मेगावाट अतिरिक्त बिजली भेटत। पहिल चरण मे 220/132/33 केवी मधेपुरा ग्रिड क निर्माण कार्य पूरा भ चुकल अछि। जेकर उद्घाटन 6 जून कए मुख्यमंत्री नीतीश कुमार केलथि। ग्रिड उपकेन्द्र आ एहि स सम्बन्धित संचरण लाइन क कुल लागत 99 करोड़ अछि। इ ग्रिड पूर्णिया स्थित पावरग्रिड क 400/220 केवी स 101.163 किमी 220 केवी द्विपथीय संचरण लाइन स जोड़ल गेल अछि। संगहि इ ग्रिड उपकेन्द्र 132 केवी संचरण लाइन द्वारा निर्माणाधीन ग्रिड उपकेन्द्र सोनबरसा स जोड़ल जा रहल अछि आ कार्यरत ग्रिड उपकेन्द्र सुपौल आ सहरसा स जोड़ल जा चुकल अछि। एहि ग्रिड कए सिंघेश्वरस्थान आ गम्हरिया स्थित 33/11 केवी पावर उपकेन्द्र स सेहो 33 केवी लाइन द्वारा जोड़ल जा रहल अछि। मधेपुरा (सिंघेश्वर) ग्रिड उपकेन्द्र क निर्माण कार्य पूरा भ चुकल अछि। सोनबरसा ग्रिड उपकेन्द्र कए जोड़निहार 132 केवी संचरण लाइन क कार्य प्रगति पर अछि जखनकि सहरसा आ सुपौल ग्रिड उपकेन्द्र कए जोड़निहार 132 केवी संचरण लाइन क कार्य पूरा भ चुकल अछि। 33 केवी मधेपुरा-सिंघेश्वरस्थान क कार्य पूरा भ गेल अछि आ 33 केवी मधेपुरा-गम्हरिया क कार्य प्रगति पर अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आईएसआईएस
इस्लामी राज्य (अरबी : ﺍﻟﺪﻭﻟﺔ ﺍﻹﺳﻼﻣﻴﺔ al-Dawlah al-Islāmīyah) जून २०१४ मे निर्मित एक अमान्य राज्य तथा इराक एवं सीरिया मे सक्रिय जिहादी सुन्नी सैन्य समूह छी। अरबी भाषा मे ई संगठन क नाम अछी 'अल दौलतुल इस्लामिया फिल इराक वल शाम'। एकर हिन्दी अर्थ अछी- 'इराक एवं शाम क इस्लामी राज्य'। शाम सीरिया क प्राचीन नाम छी।[१][२]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ इराक लगेलक अमेरिका से मदद क गुहार, कहियो नै भ सकैत अछी हमला (फोकस टाइम्स ; २४ जून २०१४)
- ↑ ISIS क धमकी, सेक्स के लेल भेजु अपन बेटिसभ-पत्निसभ (समय अलाइव)


text:
युनिभर्सल अकाडेमी कलेज
युनिभर्सल अकाडेमी कलेज नेपालक धनुषा जिलाक आदर्शनगर जनकपुरधाममे अवस्थित एक कलेज छी ।[१] ई त्रिभुवन विश्वविद्यालयसँ सम्बन्धन लेनए अछि ।[२] ई जिलाक प्रमुख शैक्षणिक केन्द्रसभमे सँ एक छी । ई नेपालक एक निजी स्रोत आ साधनसँ सञ्चालित सामुदायिक कलेज छी । ई क्याम्पसक स्थापना संगे ई बहुतेक विद्यार्थी लोकनिके प्रभावित केनए अछि ।
विषय सूचीसभ
सङ्काय
युनिभर्सल अकाडेमी कलेजमे विज्ञान, व्यवस्थापन, मानविकी आ शिक्षा विषयक अध्ययन अध्यापन कराएल जाइत अछि ।
माध्यम
युनिभर्सल अकाडेमी कलेजमे अङ्ग्रेजी भाषा आ नेपाली भाषामे पढ़ाई कराओल जाइत अछि ।


text:
पूर्णिया। पूर्णिया लेल मंगलदिन ऐतिहासिक रहल। करीब 79 साल पहिने देखल सपना पूरा भेल। एकटा एहन सपना आइ हकीकत बनि गेल जे आंखि स बिला गेल छल। 37 साल पहिने सेवा शुरू करबाक कोशिश भेल छल, मुदा ओ सफल नहि भेल आ राज्य क स्थिति एहन भ गेल जे हवाई जहाज त दूर नीक बस तक शहर लेल उपलब्ध नहि रहल। मुदा ठीक कहल गेल अछि सबकिछु खत्म भेलाक बाद जे बचि जाइत अछि ओ होइत अछि उम्मीद। पूर्णिया क लोक अपन सपना उम्मीद क संग बचा रखने छलथि। पूर्णिया मे आइ विमान सेवा शुरू भेला स एहि क्षेत्रक विकास कए नव आयाम भेटल अछि। व्यापारिक आ शैक्षणिक गतिविधि मे सेहो तेजी एबाक उम्मीद अछि।
जानकारीक अनुसार आइ स्प्रिट एयरवेज क विमान क लैंडिंग क संगहि 37 साल बाद पूर्णिया एक बेर फेर हवाई नक्शा पर आबाद भ गेल। विमान अपन निर्धारित समय 12.30 बजे स 20 मिनट क देरी स 12.50 बजे आयल। जखनकि पूर्णिया स आठटा यात्री कए ल कए विमान एक घंटा पांच मिनट विलंब स 1.55 बजे पटना लेल टेक ऑफ केलक। विमान कए पूर्णिया क आकाश पर उडैत देरी लोक क हवाई सेवा क 79 साल पुरान सपना पूरा भ गेल।
कोलकाता स आयल विमान क पायलट कैप्टन कृत पटेल छलाह। जखनकि विमान स नीचा उतरबाक पहिल यात्री भेलाह ग्रीन वैली क निदेशक नितेश कुमार सिंह। विमान क लैंडिंग क संगहि एयरपोर्ट पर मौजूद लोक यात्री क स्वागत लेल दौड़ पडलाह। स्प्रिट एयरवेज क कर्मचारी यात्री कए बुके प्रदान केलथि। कोलकाता स आयल यात्री मे विक्रम सिंह, एके सिंह, पीके चौबे, सीपी सिंह, पी कुमार, आरके सिंह आ एम नारायण सेहो शामिल छलाह। ओतहि पटना लेल उड़ान भरनिहार रंजना, एनके सिंह, अरुण राय, मितेश चंद, श्रृष्टि समेत आठटा यात्री शामिल छलाह। पूर्णिया स विमान सेवा शुरू हेबा मे विंग कमांडर विश्वजीत कुमार सिंह महत्वपूर्ण भूमिका निभेलाह।
एहि स पूर्व एहि मौका पर आयोजित समारोह मे वायुसेना क अधिकारी आ प्रशासनिक अधिकारी समेत आम लोक सेहो शामिल भेलथि। आम लोक मे सेहो विमान सेवा क शुरूआत पर प्रसन्नता अछि। लोक दूदिन क एहि सेवा कए नियमित सेवा करवाक मांग केलथि। एहि मौका पर विंग कमांडर विश्वजीत कुमार सिंह, एसएसबी डीआईजी केपी सिंह सहित कई गोटे अपन अपन विचार रखलथि आ एहि दिन कए ऐतिहासिक कहैत एकर विस्तार क कामना केलथि। एहि अवसर पर आम लोक सब विंग कमांडर विश्वजीत कए धन्यवाद देलथि जे सैन्य हवाई अडडा कए आम लोक लेल उपयोग करबाक मंजूरी देलथि। स्वाति वैश्यंत्री सन बहुत लोक कए इ दुख रहल जे ओ एहि ऐतिहासिक सेवा क पहिल यात्री नहि बनि सकलथि। ओना पहिल दिनक यात्री मे उत्साह देखबा योग्य छल। सबहक चेहरा चमकि रहल छल आ बस जल्द स जल्द आसमान छू लेबाक जोश छल। विंग कमांडर लोक क भावना कए देखैत सुविधा विस्तार लेल प्रयास करबाक आश्वासन देलथि। उम्मीद कैल जाए शीघ्र बिहारक अन्य शहर स सेहो एहन सेवा शुरू होएत।
2009 मे जखन इ’समाद पहिल बेर इ समाज देने छल जे पूर्णिया आ दरभंगा स हवाईसेवा शुरू होएत त समाद लिखबा काल अपनो विश्वास नहि होइत छल। दरभंगा स शुरू भेल त विमान रनवे पर फिसली गेल आ सपना सपने रहि गेल। इ’समाद लोक संग रहल आ स्प्रीट एयरवेज क पटना प्रबंध श्री सुरेंद्र प्रसाद स जानकारी लैत रहल। छह सीट क जहाज क बदला मे 10 सीट क जहाज चलबाक जानकारी सेहो भेटल, पिछला साल दिल्ली क पालम एयरपोर्ट पर जखन जहाज कए देखल त विश्वास पुख्ता भ गेल आ लिखबा मे हर्ज नहि रहल जे आसमान होएत अपन। आइ आखिरकार पूर्णिया क लालबाबू मैदान अर्थात चूनापुर सैन्य हवाई अडडा स यात्री विमान सेवा क शुरूआत कैल गेल। ज्ञात हुए जे बिहार मे सबस पहिने 1933 मे एहि ठाम हवाई जहाज उतरल छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
दक्षिण अमेरिकी फुटबल सङ्घ
दक्षिण अमेरिकी फुटबल सङ्घ (स्पेनी: CONfederación sudaMEricana de FútBOL) छोटमे सीओएनएमइबीओएल (CONMEBOL) दक्षिण अमेरिका फुटबल सङ्घक प्रशासनिक तथा नियन्त्रण राखैवाला संस्था छी।
कोनमेबोल (CONMEBOL) दक्षिण अमेरिकी राष्ट्रिय फुटबल खेलसभक प्रतिनिधित्व करैत अछि, ई दक्षिण अमेरिका महाद्वीप भितर राष्ट्रिय फुटबल खेलक आयोजना करैत अछि आ प्रतिभागीसभक लेल पुरस्कार वितरण, रूपैया, नियम आ मिडिया अधिकार उपर नियन्त्रण राखैत अछि । एकर मुख्यालय लुक्वे, पाराग्वेमे स्थित अछि आ हाल ई सङ्घक प्रधान अध्यक्ष निकोलस लिओज छी ।
ई सङ्घ फिफाक सभ सँ छोट सङ्घ छी । ई सङ्घमे १० टा फुटबल सङ्घ सदस्य अछि ।[१][२]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]


text:
केते
लग केते दूर
जहलक
भीतरो आ बाहरो मेला जकाँ लोकक करमान लगल। करमानो केना नै लगितै, बेटा-बेटीक पढ़ाइ
जे मंगनीए सभकेँ भेटतै। राजक सभ राजनीतिक पार्टी आन्दोलन केलक, तहीमे सभ चौअनियाँ
नेतासँ लऽ कऽ नमरी, असरफी धरि जहलमे अछि। भाय! चौअनियाँ माने ई जे अंग्रेजीआ
जुगमे बड़को नेता चौअनीए सदस्य होइ छला। जखनि मन मिठाएल रहै छै तखनि मीठे नै
तीतो मीठ लगै छै आ जखनि मन तीताएल रहै छै तखनि तीतक के कहए जे मीठो तीते लगै छै।
मुदा से नै, सबहक मन मिठाएल तँए जहल जाएब उपलब्धि भेल नै कि प्रतिष्ठाक हनन
बूझि गाम-गामक लोक जहल जाइले तैयार भऽ नारो देलनि आ जहलो गेला। ओना अखनि धरि
जहल जाएबकेँ लोक प्रतिष्ठाक हनने बुझैए। सबहक बाल बच्चाकेँ शिक्षाक जन्मसिद्ध
अधिकार भेटतै। जहिना कलयुग अबैकाल शदूल हाथीकेँ कहलक-
“भाय, समए दुरकाल आबि रहल अछि। साढ़े तीनिए हाथक मनुख, जेकर देह अदहा
चीरले रहतै, अदहे सौंस रहतै, मुदा रहत तेहने अगिया बताल जे तोरो साधि कऽ रखतह।”
शदूलक
बातसँ हाथी घबड़ाएल नै, अपन शक्तिक बोध रहै, उत्तर देलकै-
“तूँ केना बुझलहक? जँ
कियो झूठे कहने हुअ तखनि? अपन बाप-दादाक घर-घराड़ी छोड़ि
पड़ाएब, जीनगानी नै मरगानी भेल। तँए जेहीठाम छी, तेहीठाम नीक जकाँ केना रहब, एतबे
तँ काज भेल, सएह करब अछि। मुदा तोरा जकाँ एहेन देह-दशा रखिओ कऽ पड़ाएब नै।”
अंतिम पेजसँ..............................................................
आशा-
“सबहक असली की सभले असलीए होइए? ठोहि फाड़ि कहलनि
जे आब ऐ दुनियाँमे मरबेटा बाँकी रहल अछि, तँए पाँच कौर अन्न आ पाँच हाथ वस्त्रे
टाक जरूरत रहि गेल अछि। परिवार अहाँक छी, दुनियाँ अहाँक छी, जेना करब से करू।”
असिया-
“बात तँ बड़ नीक भेल, मुदा जइ दिन सासुर एलौं, तइ दिन जँ ई छूट भेट गेल
रहैत तँ की अपन मनक बात नै मेटाएल रहितए। मुदा...।”¦१,२०६¦
३ अगस्त २०१४


text:
पटना। प्रदेश मे विद्युत उत्पादन केन्द्र स्थापित करबाक होड़ शुरू भ गेल अछि। शुक्रदिन एईएस इंडिया प्राईवेट लिमिटेड 1320 मेगावाट (660-2) क बिजली उत्पादन केन्द्र भागलपुर क जगदीशपुर मे लगेबा लेल एमओयू पर हस्ताक्षर केलक। एहि स पहिने गंगा पावर एण्ड नेच्यूरल रिसोर्स पिरपैती मे 1320 मेगावाट क बिजली उत्पादन केन्द्र लगेबा लेल समझौता केने अछि। कलगांव मे पहिने स एनटीपीसीक थर्मल प्लांट चलि रहल अछि, एहि प्रकार स इ भागलपुर मे तेसर थर्मल होएत।
एहि बीच, भागलपुर लेल एकटा आओर नीक समाद अछि। इंडियन आयल कारपोरेशन लिमिटेड क जीएम (बीएसओ) बीबी चौधरी आ सीएम (बीएसओ) जयप्रकाश खाद्य एवं आपूर्ति मंत्री श्याम रजक स भेंट केलथि अछि। इंडियन आयल क अफसर खाद्य एवं आपूर्ति मंत्री कए इ जानकारी देलथि अछि जे इंडियन आयल क योजना भागलपुर मे शीघ्र एलपीजी रिफिलिंग प्लांट स्थापित करबाक अछि। मंत्री सेहो इंडियन आयल क अधिकारी कए हरसंभव मदद क आश्वासन देलथि अछि।
भागलपुर मे तेसर थर्मल प्लांट लेल एमओयू, लागत एलपीजी रिफिलिंग प्लांट
पटना। प्रदेश मे विद्युत उत्पादन केन्द्र स्थापित करबाक होड़ शुरू भ गेल अछि। शुक्रदिन एईएस इंडिया प्राईवेट लिमिटेड 1320 मेगावाट (660-2) क बिजली उत्पादन केन्द्र भागलपुर क जगदीशपुर मे लगेबा लेल एमओयू पर हस्ताक्षर केलक। एहि स पहिने गंगा पावर एण्ड नेच्यूरल रिसोर्स पिरपैती मे 1320 मेगावाट क बिजली उत्पादन केन्द्र लगेबा लेल समझौता केने अछि। कलगांव मे पहिने स एनटीपीसीक थर्मल प्लांट चलि रहल अछि, एहि प्रकार स इ भागलपुर मे तेसर थर्मल होएत।


text:
नव दिल्ली : 21 फरवरी 2015क’ (शनि दिन) समूचा विश्वक लोक अपन-अपन भाखाकें प्रमुखता देइत अन्तर्राष्ट्रीय मातृभाखा दिवसक रूपमे मनऔलक. एहन सन दिवस आ तकर आयोजनमे मैथिलजन कतौ संच-मंच भ’ बैसथि आ खासक’ एखुनका नवतुरिया लोकनि, जेकि साहित्य, संगीत, कला, पत्रकारिता, राजनीति वा आओर आनो कोनो माध्यमे मिथिला आ मैथिली वास्ते दिन-राइत एक संग डेगमे डेग मिलौने अपन संस्कृति आ भाखाकें संरक्षण आ संवर्धनार्थ आँगा मुँहे बढ़ल जा रहल छथि. एहि सार्थक आ उद्देश्यपरक सोचकें संग विभिन्न विधामे अपन-अपन गँहीर हस्तक्षेप रखनिहार दिल्ली प्रवासित युवा मैथिलजनकें सद्प्रयास स’ मैथिली साहित्यक निमित्ते एक भव्य स्थापना समारोह केर आयोजन कएल गेल आ नाओं राखल गेल “मैथिली साहित्य महासभा” जकरा वास्ते स्थान चयनित छल डिप्टी चेयरमैन हॉल (प्रथम तल), कंन्स्टीट्यूशन क्लब, नव दिल्ली. महानगरमे बस,मेट्रो आ स्ववाहन आदिकें एबाक-जेबाक माध्यमकें धेआनमे रखैत सहूलियत दुआरे स्थानक चयन सेहो उपयुक्त छल. हॉलमे मोंटामोंटी दू सए खाँटी मैथिल पहुँचल छला आ बुझना जाइत छल जेना सभ गोटे विशिष्टे पाहुन रहथि.
कार्यक्रम डॉ. शेफालिका वर्माक करकमलस’ दीप प्रज्ज्वलनक संग वरिष्ठ साहित्यकार गंगेश गुंजन केर अध्यक्षतामे प्रारंभ भेल आ विभिन्न विषय पर चर्च-बर्च भेल. डॉ. देवशंकर नवीन भाखा संबंधी बहुतो बात पर धेआन केन्द्रित करबैत मार्मिक आ तार्किक गप्प-सप्पस’ अवगत करौलनि आ समस्त मैथिलस’ आग्रह केलनि जे विद्यापति रचित गोसाओनिक गीत “जय-जय भैरवि” केर मूल टेक्स्ट स’ बिना कोनो छेड़छाड़ केने एक सुनिश्चित समयांतरालमे प्रस्तुत करबा सन अनुसाशनकें पालन हेबाक चाही. देहरादून स’ पहुँचल साहित्यकार डॉ. बुद्धिनाथ मिश्र अपन मिथिला मैथिलीक प्रेमकें चाइर गोट राज्यक संग जोड़ैत बजला जे हमर जन्म मिथिलामे भेल, लालन पालन उत्तर प्रदेशमे भेल, कर्मक्षेत्र बंगाल रहल आ एखन विश्राम उत्तराखण्डमे भ’ रहल अछि आ हुनका मातृभाखाक प्रति नेह दिल्ली धरि घीच अनलकनि. डॉ. शेफालिका वर्मा भाखाक उत्थानक प्रति आधुनिक तकनीकी जुगक जोगदान आ ओकर समुचित प्रयोगकें स्वीकार्यता प्रदान करैत युवा शक्तिकें तत्परता आ समर्पणता हेतु साधुवाद देइत स्वरचित कविताक किछु पाँति सेहो सुनौलनि.
मैथिली भोजपुरी साहित्य अकादमीकें उपाध्यक्ष अजीत दूबे क्लासिक मैथिली सन स्तरकें निमाहबाक नीक सुझाओ देलनि जेकि संभवतः क्लासिक साहित्यकारकें हुनक भाखा बुझबामे आबि गेल हेतनि आ आओर बहुतो ज्ञानवर्द्धक गपसप परोसलनि जकर फलस्वरूप जैमक’ थोपरी बाजल मुदा हमरा सन सन अधकिच्चू आ नवसिखुआ लोककें ओ थोपरी अन्सोंहात जेंकां लागल कारण जे प्रतिष्ठा धूमिल हेबाक आशंका स’ त्रस्त अकादमी नवोदित कविकें अवसर देबा स’ परहेज करैत आबि रहल अछि.
डॉ. चंद्रशेखर पासवान जातिगत बन्हनमे बन्हने मिथिला आ मैथिलीके सर्वजातीय स्वीकार्यता हेतु आह्वान केलनि आ एहि प्रकारक विकृत मानसिकताक परित्याग करबा सन कत्तेको मुद्दा पर ध्यानाकर्षण करौलनि. साहित्य अकादमी दिल्ली दिसस’ पदाधिकारी देवेन्द्र कुमार देवेश सेहो भाखा आ संस्कृतिकें प्रति नेह-सिनेहक गपसप रखलनि मुदा हुनका स्वयं अपन मातृभाखा भोजपुरी (सर्वसम्मति हेबाक बावजूदो) बजबामे असोकर्ज जेंकां बुझना जाइत छलनि तथापि हिन्दीमे भरि पोख अपन उच्च विचार सभ रखलनि. भारतीय रेल सेवा स’ सेवानिवृत पटना स’ चलिक’ आओल कामेश्वर चौधरी संस्थाकें आयोजक मंडलकें एहि पुनीत कार्य हेतु साधुवाद देइत अपन चाइर पाँतिक कविताक संग वक्तव्यकें विराम देलनि.
वर्तमानमे दिल्ली प्रशासनमे कार्यरत भारतीय प्रशासनिक सेवा पदाधिकारी संजय कुमार झा अपना समयक मैथिलीक प्रति परिवेश आ वर्तमान समयक परिवेशकें तुलनाक संगे मैथिलीक सांस्कृतिक महत्त्व आ इतिहास स’ अवगत करबैत एक सुन्नर शैलीक संग वक्तव्य प्रस्तुत केलनि. मुम्बई महानगर स’ बहराइत नियमित द्वैमासिक पत्रिका मैथिली दर्पण केर सम्पादक प्रो. कृष्ण कुमार झा “अन्वेषक” केर कथन “एना होए कि ओना होए,शुद्ध होए वा अशुद्ध होए,काज मैथिलीये वास्ते भ’ रहल छै नें यौ” ई शब्द त’ जेना जान फूकि देलक आ उपस्थित लोकक मूँह पर जेना एकटा नव ऊर्जा प्रवाहित क’ देलक, दोसर उर्जाक गप छल आगाँ बढिक’ ई अगिला आयोजन मुम्बईमे अपन अगुआईमे करेबाक घोषणा.
कानपुर स’ आएल मैथिली महासभाक अध्यक्ष रवीन्द्र नाथ झा मिथिला आ मैथिलीकें उत्थानमे सबस’ पैघ अवरोधक आपसी अहंकार आ द्वेषकें जनौलनि. कानपुर स’ संस्थाक दू गोट आर सदस्य अमित झा आ अनिल झा आयोजनक क्रमकें आगू बढ़बैत तेसर आयोजन कानपुरमे करेबाक जिम्मा लेलनि. विद्यापति सेवा संस्थान दरभंगा स’आएल मेमोरियल कॉलेजक सेवानिवृत मैथिली विभागाध्यक्ष डॉ. उमाकान्त झा साहित्य आ भाखाक प्रति सार्थक दिसामे काज होइत रहबाक प्रतिवद्धताकें वास्ते संस्थाकें साधुवाद देलनि.
कोलकाता स’ आएल सुप्रसिद्ध गीतकार उमाकान्त झा “बख्शी” स्वरचित गीत सुना सभकें मन मुग्ध क’ देलनि. कवयित्री निवेदिता झा आ मैथिली भोजपुरी साहित्य अकादमीक सदस्या मृदुला प्रधान अपन-अपन कविताक प्रस्तुति स’ एकटा सुन्नर सन साहित्यिक आ रोचक परिवेश बनेबामे सुन्नर जोगदान देली. अन्नी मिश्राक बनाओल मधुबनी पेन्टिंग (फ्रेमिंग सहित) अतिथिकें प्रतीक चिन्हकें रूपमे द’ सम्मानित कएल गेल आ तदुपरान्त हिनको पुष्पगुच्छ स’ सम्मानित कएल गेल.
अनेकानेक दृष्टिकोण स’ कार्यक्रम सफल रहल आ निःसंदेह एहि सफलतामे मिथिला-मैथिली स’ सम्बंधित साहित्यिक वा सांस्कृतिक कार्यक्रमक प्रतिभासंपन्न मंच संचालक किसलय कृष्णक मंचोपस्थिति आ वाचाशक्ति सनक महत्त्वपूर्ण भूमिकाकें एखनो बेगरता देखबैछ. महीनो पूर्व स’ आयोजनमे लागल आयोजन समितिक सदस्य प्रवीण नारायण चौधरी, अमरनाथ झा, संजीव सिन्हा, आदित्य झा, विजय झा, संजय झा “नागदह”, विमल जी मिश्र, ललित नारायण झा, ऋषि मलंगिया, सुमन कुमार, हितेन्द्र गुप्ता, हेमन्त झा आदि लोकनिक मेहनैत सफल रहल आ सहभोजक संग कार्यक्रमक समापन भेल.
(रिपोर्ट/फोटो : मनीष झा 'बौआभाइ')


text:
नई दिल्ली। विश्व बैंक बिहारक सातटा राष्ट्रीय राजमार्ग कए टू-लेन सड़क क रूप मे विकसित करबा लेल वित्तीय सहायता देबा लेल तैयार भ गेल अछि। राष्ट्रीय राजमार्ग प्राधिकरण एहि सड़क परियोजना क विस्तृत परियोजना रिपोर्ट [डीपीआर] बनेबा लेल कंसलटेंट [सलाहकार] क नियुक्ति करि देलक अछि। डीपीआर तैयार हेबा मे करीब तीन मास लागत। एकर बाद टेंडर क प्रक्रिया शुरू होएत। सूत्रों के मुताबिक विश्व बैंक बिहार क जाहि सातटा एनएच परियोजना लेल वित्तीय सहायता द रहल अछि ओहि मे स चारिटा पर पहिल चरण मे काम शुरू होएत। जाहि मे फतुहा-हरनौत-बाढ़ क एनएच 30 ए क 69 किमी, बीरपुर स बीहपुर तक एनएच 106 क 136 किमी, अकबरपुर स यदुनाथपुर-जरदाग तक एनएच 2 सी क 65 किमी आओर अनीसाबाद-औरंगाबाद-हरिहरगंज क बीच एचएच 98 क 149 किमी, मुंगेर-भागलपुर-मिर्जाचौकी क बीच एचएच 80 क 125 किमी, शिवहर-सीतामढ़ी-जयनगर क बीच एच 104 क 176 किमी आ बेतिया-कुशीनगर क बीच एनएच 28 बी क 87 किमी सड़क बनबाक अछि।
-
This is a real good news I have read about in more than ten years for Mithila Region. I hope and wish everyone related to mithila…including Students, Citizen, and Political leadership contribute their best for the reason…..Vijay Thkaur (Dwarka, New Delhi, India)
Comments are closed.


text:
पटना। मैथिली आ हिंदी क वयोवृद्ध साहित्यकार 82 वर्षीय मायानन्द मिश्र क शनिदिनपटना क इंदिरा गांधी हृदय रोग संस्थान मे निधन भ गेल। ओ बहुत दिन स दुखीत छलाह। रेडियो पर चौपाल कार्यक्रम मे मुखिया जी क भूमिका लेल विख्यात 82 वर्षीय साहित्यकार क निधन पर मुख्यमंत्री नीतीश कुमार समेत पूरा बिहार शोकाकुल अछि। नीतीश मायानन्द मिश्र क निधन स हिन्दी आ मैथिली साहित्य कए पैघ क्षति भेल अछि। प्रो मायानन्द मिश्र कए हुनकर उपन्यास मंत्रसूत्र लेल साहित्य अकादमी पुरस्कार देल गेल छल। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
-
Maya babu ke gela sa Maithili sahitya ke apoorniya kshati bhel achhi. Shradhanjali.
Comments are closed.


text:
प्रशांत सिन्हा
पटना । बिहार मे यूआइडी (यूनिक आइडेंटिफिकेशन) कार्ड आइ स बनब शुरू भ गेल। एहि लेल डाकघर मे लंबा कतार लागल अछि। डाक घर मे इ मुफ्त मे बनाउल जा रहल अछि। एकर शुरुआत पटना क जीपीओ मे भेल। जीपीओ आ बांकीपुर डाकघर स शुरुआत क बाद प्रथम फेज मे राज्य क 40टा प्रधान डाकघर आओर दोसर फेज मे 160टा डाकघर मे यूआइडी बनत।
यूआइडी कार्ड बनेबा लेल व्यक्ति क नाम, पता, पिता-माता/अभिभावक क नाम, जन्मतिथि, उम्र, लिंग, आवासीय पता, फोन/मोबाइल नंबर, बैंक एकाउंट क नंबर आदि भरबाक अछि। फॉर्म‘यूआइडी डॉट एनआइसी डॉट इन’ स सेहो डाउनलोड कए सकैत छी, मुदा ओकरा जमा करबा लेल आ कार्ड बनेबाक लेल डाकघर जेबाक जरूरी अछि। ओहि ठाम अहांक चेहरा क फोटो लेल जाएत, दूनू हाथक दस टा अंगुरी क प्रिंट दूनू आंखिक फोटो सेहो लेल जाएत। एकर अलावा एहि कार्ड बनेबा लेल आवेदक लग मे अपन निवास स्थान क कोना आइडी प्रूफ होएब अनिवार्य अछि। अगर अपन कोनो आइडी प्रूफ नहि अछि त मुखिया, सरपंच या कोनो एहन व्यक्ति क जिनकर पहचानपत्र हुए, ओकर छाया प्रति क आधार पर कार्ड बनाउल जाएत। एकरा लेल लिए कार्डधारक स आवेदन पत्र पर हस्ताक्षर करबाउल जाएत।
इ कार्ड बनलाक बाद भारत मे व्यक्ति क पहचान यूआइडी पर अंकित विशेष नंबर स होएत। कार्ड पर 16 डिजिट क नंबर होएतजाहि मे अंगरेजी क शब्द आ अंक क गणितीय नंबर देल रहत। एहि नंबर स व्यक्ति क पहचान होएत। इ नंबर रैंडम होएत। एक-दोसर क सीरियल स मेल नहि होएत।
मोबाइल कनेक्शन लेबा लेल, गैस कनेक्शन लेबा लेल या बैंक एकाउंट आदि खोलेबाक लेल सिस्टम मे नंबर देला पर व्यक्ति क बारे मे तमाम तरह क जानकारी मिनट मे भेट जाएत।
यूआइडी कार्ड एक्सेस करबा लेल बिहार क सबटा मोबाइल कंपनी, एलपीजी कंपनी आ 60टा बैंक स गप भ चुकल अछि। जुलाई स एहि सब ठाम कार्ड क उपयोग भ सकत। एकरा पूरा देश क सर्विस प्रोवाइडर निजी आ सरकारी संस्थान स इंटरलिंक कैल जा रहल अछि। नरेगा आ समाज कल्याण योजना कए सेहो एकरा स जोडल जा रहल अछि।
पटना मे यूआइडी लेल लागल कतार
प्रशांत सिन्हा


text:
‘बाबा’ उपनाम सं सम्मानित मैथिलीक वैद्यनाथ मिश्र ‘यात्री’ जीक (हिन्दी मे नागार्जुन नाम सं विख्यात) अविस्मर्णीय रचना ‘विलाप’ कविता के नाट्यरूप देलाह महेन्द्र मलंगिया जी... जकर मंचन मैलोरंगक रंगकर्मी करताह. एहि कृतिक निर्देशन प्रकाशचन्द्र जी करताह.
कार्यक्रम शुरु होयत साँझक 6 बजे आ समाप्त होयत रातिक 8.30 बजे. प्रस्तुति महिलाक स्थिति पर केन्द्रित अछि तेँ बेसी सं बेसी महिला के अयबाक हकार अछि
नाट्य प्रस्तुतिक तुरंत बाद प्रमीला झा नाट्य सम्मान आ ज्योतिरीश्वर नाट्य सम्मान दुनूक वितरण सेहो कयल जायत. एहि आयोजन मे प्रवेश आमंत्रण सं अछि. आमंत्रण दिनांक 20 दिसम्बर, 2010 सं प्राप्त कयल जा सकैत अछि. आमंत्रणक प्राप्ति स्थान मैलोरंग के कार्यालय अछि. एकर पता अछि :
मैलोरंग, एम.बी., 1-डी,
शकरपुर एक्स्टेंशन,
मधुबन रोड, नई दिल्ली – 92.
विशेष जानकारीक लेल अहां एहि मोबाइल पर सम्पर्क क सकय छी:-
मुकेश : 9910671203
नीलेश : 9911569965
जीतेन्द्र : 9958605153
राजीव : 9250748108ई-मेल अछि : mailorang@gmail.com
आयोजनक स्थानक पता :
श्रीराम सेंटर प्रेक्षागृह,
सफदर हासमी मार्ग,
मण्डी हाउस, नई दिल्ली – 01
(मण्डी हाउस मेट्रो स्टेशन)


text:
बिहार सरकार एहि कानून क' आर बेसी सख्ती सँ लागू करबाक कोशिश म' छल। कानून म' इ प्रावधान सेहो छल कि अगर किनको घर घर म' शराब भेटत तेँ ओहि परिवार केर मुखिया क' जेल जाय परतैंह। अप्रैल म' आनल गेल एहि कानून के तहत राज्य म' शराब बनेनाय, बेचनाय आर पीनाय सब पर रोक लगाओल गेल छल। कानून के तहत भेल कार्रवाई म' एखन धरी सात हजार लोग जेल जे चुकल छैथ।
मुख्यमंत्री नीतीश कुमार एहि पहल के तहत आब दोसरो राज्य सभ म' अप्पन पहुँच बढेबाक कोशिश करैत छलाह। ओ अपराध केर आंकड़ा केर जरिया सेहो अप्पन एहि फैसला क' सही मानैत छलाह। पुलिस दिस सँ जारी आंकड़ा केर मुताबिक, राज्य म' पूर्ण शराबबंदी लागू भेलाक बाद सँ अपराध दर म' 27 प्रतिशत केर कमी दर्ज कायल गेल।
गौरतलब अछि कि बिहार म' शराबबंदी कानून केँ कैको संगठन विरोध केलनि। एहि सिलसिला म' कैको संस्था द्वारा पटना हाई कोर्ट म' याचिका दायर कराओल जेल छल। राज्य म' नाव उत्पाद नीति केर अनुरूप राज्य के दुनु सदन शराबबंदी विधेयक क' सर्वसम्मति सँ पारित केना छल। दुनु सदन सँ पारित भेलाक बाद राज्यपाल रामनाथ कोविंद सही एहि पर मोहर लगा देना छलाह।


text:
सोमवार, 18 अक्तूबर 2010
....डाला डूली घर करू....
जे ककरो कोनो होश रहै छै ?" तहिना आरोप आ प्रत्यारोपक दौर चलि रहलैये । सत्तरि हजार करोड रुपया कोनो कम नंइ होइ
छै। एत्ते मे त' कैक टा कल्याणकारी योजना के कैल जा सकै छलै । राष्ट्र मंडल खेल क' क' बांहि पुजेला स' की भेटल ? कोन तमगा ? यैह जे हमरा लोकनि अंग्रेजक सबल ग़ुलाम छी ? एखनो गोरका मुंहबला बानर के बनर नकल करैमे हमरा लोकनि गौर्वान्वित अनुभव करिते छी ! ई हमरा लोकनि के जीन्स मे मिझ्झड भ' गेल अछि । अंग्रेजक कि पश्चिमी देश जेना
करत, हमरो लोकनि ठीक ओहिना करब । जखन ग़ुलाम रही तखनि त'अंग्रेजे जेकां मुंह टेढ क' क' हिंदी नामक उच्चारणो करैत रही । फलस्वरूप, राम भ' गेला रामा---आ कृष्ण भ' गेला कृष्णा । अंग्रेज गेल। तकरो साठि साल भेलै । एत्ते दिन मे त' सब चेत जाति अछि---हमरा सब कियै अंग्रेजक दाढी कुडियेबा लेल एना धत-धत करैत रहै छी ?
रविवार, 17 अक्तूबर 2010
विजयादशमी आ हमर कामना !
कामना !
आजुक दिन बाबाक ई पांती " यश-अपयश हो,लाभ-हानि हो सुख हो अथवा शोक,
सभ सँ' पहिने मोन पड इछ, अपने भूमिक लोक ॥"आइ ई दू पांती बेर-बेर मोन पडि रहल अछि। ओना मोन त' ओहो पडि रहला अछि । रौद मे खक्सियाह भेल मुंहक त्वचा पर दू टा भाला कि दू टा ज्वाला सन दिपदिपाइत आंखि देने अहांक अंतर्मन तक के वेध दै बला किरण जी ! कहलखिन---"किंतु मैथिली का तो केवल मैं ही एक मात्र आधार : मेरे बल पर ही अब तक है इसमे जीवन का संचार ।" ओ त' असकरो भारी पडलखिन....हमरा सब त' छी दस समांग । आ सुकुर अछि जे आब हमरा सबहक संग टेक्नोलौजी अछि, जे बड पावरफुल अछि । तैं " कामना--शुभ कामना ! "
हाथी एला...हाथी एला...
स्तरक ट्रेनिंग आ प्रैक्टिस के सब सरंजाम रहै...जमि क' खेलेलक...जीतल--हारल...नव-नव हीरो बनल...वर्षक हीरो जीरो बनल...हरे-हरे क'क'अपन देश जाइ गेल । ने ककरो सांप कटलकै...ने ककरो कुकूर। ने ककरो डेंगू भेलै ने पाकिस्तानी आतंकवादी सब बुते किछु कैल भेलै । मार्क फनेल कि अपराधीक देश अष्ट्रेलिया, कि टुट्पुंजिया देश ब्रिटेन के
अपन मुंह सम्हारि क' बजबाक चाही। अंग्रेज घरानि एखनंहु एत' अबैये आ अपन राजक खुमारी मे डूबि जाइत अछि...से कोनो नीक बात नंइ छियै। कोनो रानी कि राजा के भारतक राष्ट्र्पतिक सामने किछु करबाक कोनो अधिकार नंइ छनि...क्वीन औफ इंग्लैंडक कोन कथा हुनकर बापो के नंइ !
शुक्रवार, 15 अक्तूबर 2010
अही लेल छलंहु हताश....?
कोनो चर्च के अइ असार संसारके त्यागि चल जाइत रहला...रवींद्र भाइ छथि....अहां जँ' पूछब कत' छथि ? त' हम कहब जे दिल्ली मे। आब ई नंइ पूछि बैसब जे कोना छथि ? हुनका सं' भेंट भेना कैक दशक भेल । हय रे जयदेव बाबू ! रहितथि त' बगल मे बैसल लोकक कानमे कहने रहितथिन...." साकेतानंदो मूल रूप स' पुरैनियें के ने ....? मुदा बाबू दम छैक.... रवींद्रभाइक कैक टा अभूतपूर्व रचना छै, जकरा दरभंगा-पूर्णियाँक त्वंचाहंच सं' तोपल नंइ जा सकैत अछि। यैह त' छियै अक्षरक कमाल...साहित्यक जादू! आई ने गोलैसी..षड्यंत्र..ओझरी आदि-इत्यादि क' क' अहां दबा देबै...मुदा जं'रचना मे दम रहतै त' कत्ते दिन दबेबै आगि के?
रविवार, 10 अक्तूबर 2010
एतेक रास बात--- कतेक रास बात !
6ड
6
6धि
सोमवार, 16 अगस्त 2010
आम जन
ग्लोबल वार्मिंग अथवा प्रकृतिक संग भेल अत्याचारक कारणें किछु तेहन प्राकृतिक आपदा सब आबि रहल छै जे अहि पर कोनो अंतर्राष्ट्रीय स्तर पर विचारक तत्काल जरूरति छै । ओना टेढी मे पाकिस्तानक जबाब नंइ छै, मुदा एखन सब किछ
बिसरि क' भारत के पडोसियाक धर्म निभेवाक चाही--आ पाकिस्तानक बाढि पीडित जनता के काहत मे राहतक वस्तु जात ल' क' ठाढ हेबाक चाही । मुदा एत' एकटा फ्यौ छै । पाकिस्तान सरकार अंतर राष्ट्रीय समुदाय के पछिला दिन आयल भूकंपक समय तेना ठकने छै जे क्यो हठें सहायता दइ लए तैयार नंइ होइ छै । फेर ककरा देतै ? सरकार के,
पार्टी के कि सेना के... आ कि लश्कर,हूजी सन छद्म संगठन के ? फेर अहि 'इम्दाद'के पाकिस्तानी सबहक मुख्य
"टाइम-पास" भारतक संग लडाइक तैयारी मे नंइ लगा लेतै तेकर की गारंटी ?पाकिस्तानी सरकार आ अंतृराष्ट्रीय
बिरादरीक उपेक्षा मे मरि रहल छै पाकिस्तानक आम-जन । अइ 'मेस' के लाभ पाकिस्तान मे सरकारी सह पाबि क'
फल-फूलि रहल आतंकवादी संगठन सब उठा रहल हुए त' कोन आश्चर्य ! हमरा त' लगैत अछि जे पाकिस्तानक
लोको के यह मार-काट,उठा-पटक चाही । तैं ने जरदारी सनक लोक सत्ताक शीर्ष पर बैसल छै !
सोमवार, 9 अगस्त 2010
" किछु नंइ-- कहां किछु !"
चर्वित-च्रर्वण सन लगैत अछि । ककरा कहबै...के पतियैत....अहांक हाथ साहित्य रचैत-रचैत पं.गोविंद झाक हाथ
कियैक ने बनल जाइत हो....जत'पद...पाइ...आ प्रतिष्ठा के सवाल हेतै त' वैह....विभुती नारायण सिंह सनक
लोक भैंस चांस्लरो (वाइस चांसलर )बनल रहत--- भले सब महिला लेखिका के खुले आम " छिनारि" कियै ने कहथुन
हमरा त'इहो आश्चर्य होइये जे "सिंह साहेब" अपन लेखिका पत्नी के की बुझै छथिन...वैह...छिनारि ?
इम्हर अल्पसंख्यक (कियैक मुसलमान कहियै !) वोटक राजनीति मे बंग्ला लेखिका तस्लीमा नसरीन के पूबक प्रसिध्ध देश
'भारत दैट इज इंडिया' सब धर्म निरपेक्षता घोसडि गेल सन लगैत अछि । कारण मात्र एकटा--आधुनिक शिक्षा मे पढल-
गुनल लोक कोनो धर्मक संकीर्णताक विरोध त' करबे करतै ? इस्लामी कट्टरपंथी के की चाही । तस्लीमा नंइ, डा.तस्लीमा
दर-दर के ठोकर खा रहल छथि, आ बुध्धिजीवी, खासक' बंगालक ओ जुझारू बुध्धिजीवि ब्राजीलक मुद्दा त' उठा सकैत
छथि...एत' त' मामले दोसर छै । धुर मर्दे! अहू सबमे क्यो पडय ? नंदीग्राम की पूरा जंगळ महाल मे की भ' रहल छैक क्यो कहिसकै अछि ? ममता, बुध्धदेब,की के ? तैं किछु नंइ...कहां किछु !
मंगलवार, 6 जुलाई 2010
आऊ, पाकिस्तान-पाकिस्तान खेलाइ !
जेहन द' सकैत अछि से हिटलरक प्रसिध्ध प्रसार मंत्री गोएबल्सो ने द' सकै छला ,ओहो लजा जैतथि । सब जनै छै जे जमात-उ-दावा लश्करक मुखडा छियै, जकरा सब साल पाकिस्तान सरकार लाखों नंइ करोडों टाका दैछै । ई संस्था नाम कर्म क' क' पछिला बीसो साल स'ओ अमेरिका आ भारत मे अनवरत आतंकवादी पठ्बैत रहल अछि। खाइ लए नंइ छैक; तेन किम ? अणु बम बनबैक
क्षमता छैक, चीन आ कोरियाक कृपा स' अणु बमक नीक भंडार छैक । भारतक कोनो शहरके मारि सकै बला मिसाइल । एतबे
नंइ ओकरा चलेबाक दुस्साहसो छैक...भलें तकर बाद देश जर्मनी जेकां मलबा कियैक ने बनि जाय । पाकिस्तान मे भारतो स' सस्ता मनुख्खक मोल छैक । अपने आत्म्घाती दस्ता बनेबाक बाकायदा ट्रेनिंग दियेलकै, आब वैह सब अपनो देश मे दोसर विचार धाराक लोक के मारै छै त' कोन बेजाय करै छै ? आब मियाँक जूती--मियेंक सर !
बुधवार, 26 मई 2010
बुधवार, 19 मई 2010
किछु अकारण नंइ !
चलै छनि । अहि युग मे दर्शनक आन जे कोनो पक्ष स्पष्ट नंइ हुए, मुदा 'कार्य्-कारण सिध्धांत' धरि एक दम स्पष्ट छैक इस हाथ ले, उस हाथ दे ! बड़-बड जनके भांसल जाइत देखने छियनि। हामर माथ मे माया चक्कर काटि रहल अछि। मनुषयक बनाओल पैसा, हमरा सबहक मनःस्थिति के कोना प्रभावित करैछ ? ओकरा में कोन गुण छैक ? यैह ने जे ओ किछु सुविधाकीन सकैत अछि...ओहो सब नंइ, मात्र किछु ? देख' हौ महादेव, तखन कियैक भरि जीवन ओकर तावेदारी ? पाइ रहने अहाँ ओकर भोग क' लेब तकरो कोनो गारंटी नंइ...घर बना क' रहि लेब; सेहो जँ लिखल हैत,तखनंहि । सेहो हैत सब किछु समये पाबि क'ने यौ ? तैं बेसी रौह बचवा जेकाँ तडफडाबी नंइबेसी।...अधिक लोभ बगुलबे किन्हा,छन मे प्राण स्ररग चल गिन्हा।' हेबाक पूर्ण संभावना! तैं ओतबे खाइ जे जुरय,रुचे आ पचे । अपन अहि सब
सिध्धांत सब पर चलि क'हम कहियो पाछतायल होइ एहन बात नंइ । हमरा जनैत सब के सांसारिकता निमाहैक सेहो किछु
सिध्धांत होइ छैक किंबा हेबाक चाही...आ कि नंइ ?
रविवार, 9 मई 2010
ह्मरअपराध,हुनक नहि दोष !
कह्ब ह्मर संगे अत्याचार हैत । हम मन मसोसि क’ अपन देश भक्ति आ देश प्रेमक गला मोंकै मे लागल रही । सत्य ज’ पूछी त’ कंप्यूटर किनलाक डेढ बर्खक बाद हम बी.एस.एन.एल.क डाटा कार्ड लेने रही जे कोनो ‘मोदी,तोदी, बाटा ,टाटा के पाइ देबा स’नीक सरकारी बी.एस.एन.एल.के पाइ दियै । मुदा दू साल स’ ई हाथीक दांत बनि
गेल छल । पछिला दिन ओकरा स’ फारकती पायल । आब कने सुस्ते शी, कनेक्शन त’ रहये ! ई बिहारे नंइ पूरा देश मे, सबतरि काज करत। ई अपना आप मे बहुत सुख
पहुंचबैला तथ्य अछि । कत’ सुदूर देहातक, कोसिकन्हाक नौह्ट्टा आ ओत’ इंटरनेट ? की आश्चर्यो ? अर्धंग डाक्तर (स्व.डाक्टर अर्धेंदु शेखर घोष) किंबा डा. मकुर्जी (मुखर्जी) कि अपन सुपति नाथ घोष स’ ज’ पुछितियनि त’ यैह कहितथि....” उरे बाबा ! की आश्चर्यो ? लेकिन यथार्थ मे स्थिति यैह छै । मोबाइल, इंटरनेट स’ दूरी जत्ते घटलैक अछि, मोनक, स्नेह्क ओतबे कमी, आपकताक त’ सर्वथा लोपे भ’ गेलैक अछि। सबहक मूल्यांकन ओकर गुण अवगुण स’ नहि, ओ कोना येनकेन प्रकारेण,
अहांक काज क’ सकैत अछि, अहि पर निर्भर छैका
सोमवार, 15 मार्च 2010
ओस्तादी खिस्सा
सोना बनेबाक तरीका बता देलकै। दोसर दिन राजा दरबार मे भिश्ती स' पुछलकै अहां हमरा राति चिन्हलंहु नंइ ? राति त' अहां सब बता देलंहु ?" भिश्ती जबाब देलकै जे राति अहां राजा नंइ छात्र जेकां विनम्र रही तैं बता देलंहु। कोनो शिक्षा बिना विनम्र बनने न
ंहि भेटि सकैत अछि।"
गुरुवार, 11 मार्च 2010
जीबी त' की की ने देखी
त' "मुखिया_पति" जेकां नेपथ्य मे पुरुखे रहतै। मुदा तेना साइकिल आ ड्रेस बंटवारा, मंझनी त' दस हज़ारक पुरस्कार बंटा रहल छैक्__तैं स्कूल आब बच्चा
नंहि छोडै छैक। शहरी छौंडीक मोकाबलामे देहातक लडकी सब बेसी सचढ, बेसी पढाक सब निकललैये। तैं बेसी दिन तक मुखिया_पतिक बोलबाला नहि रहैबाला छै। अबै बला बिहारी कि हिन्दुस्तानी लडकी सब कथुक भार अपन हाथ मे लै लए जा रहल छै। अपन कि गांव समाजक के कहे...देशक भार सम्हारै लए खोपा आ आंचर बान्हि रहल छैक। आकाशवाणीक चाकरी मे वर्षों हम महिला अधिकारीक अधीनस्थ काज केने छी। शायदे संजोगे क्यो एहन महिला अधिकारी भेटल जकर निर्णय खराब लागल हुए। आ कोनो संकट मे...? मैडम सबहक हाथ मे सत्ता रहने अहां बहुत चैन स' नौकरी क' सकै छी। काज मे फांकी, काज स' फरार रहब, काज नहिं करब...अड्डा बाजी... राजनीति आदि कैक टा लफडा__टंटा स' अनेरे अहां आ अहांक औफिस बांचल रहत । तैं 33 प्रतिशत महिला आरक्षण स' हमरा बड आशा अछि। हमरा महिलाक अधीनता सदिखन अधिक ह्यूमेन लागल अछि।
बुधवार, 10 मार्च 2010
दैया कहां गए वो लोग !
दैया, कहां गए वो लोग ?
लोक के बूझल छैक, जे अंग्रेजक आधिपत्य रहितो,राजा_महराज सब दिन कला,
संगीत आदि के संवर्धन केलकै।ओइ लए खर्च केल कै। मुदा,कैक टा एहनो राजा_महराज भेलैये जकर मूर्खता के सेहो नंहि बिसरल जयबाक चाही। अहिना एक टा घटनाक चर्च स्वर्गीय उस्ताद हाफिज़
अली खाँ अपन संस्मरण मे केलनि, जे पढि क’ “महाराजा औफ ग्वालियर, लेफ्तिनेंट जेनरल सर जौर्ज
जिवाजी राव सिंधिया” (स्व.माधव राव सिंधियाक बाप) आ ओहि घराना द्वारा देशक संग कैल गेल गद्दारी मोन पडि अबै छै। सिंधिया ज’ अंग्रेज के खबरि नहि करितथिन त’ झांसीक महारानी कालपी पहुंचि क’ तांत्या टोपे स’ भेंट करितथि। फेर जगदीशपुर जा क’ हिनका लोकनि के बाबू कुंवर सिंह स’ भेंट क’ अंग्रेज स’ लोहा लेबाक रहनि। मुदा झांसीक रानी( जे बेर_बेर अंग्रेज के कहैत एलखिन “ मैं अपनी झांसी नहीं दूंगी “ )के घोडा एक टा नाला टपै काल खसि क’ मरि गेलनि आ पछोड धेने अंग्रेज सैनिक महारानी के मारै मे सफल भेल। उस्ताद हाफिज़ अली खाँ संग कैल गेल अपमान के अही परिप्रेक्ष्य मे देखल जयबाक चाही। जिवाजी केहन अंग्रेज भक्त रहथि से अहि घटना किंबा हुनकर नामक आगां लागल “जौर्ज “ नाम स’ स्पष्ट भ’ जाइत अछि। इहो सत्य जे उस्ताद के एहन राजाक छत्रछाया मे नहि रहबाक चाही जेकरा शास्त्रीय संगीतक कोनो ज्ञान नहि हुए आ जत’ अहि कोटिक गुणी के दरबारी_विदूषक बूझल जाय। मुदा उस्तादक सामने कोनो विकल्प नंहि रहल हेतनि। अही बीच जिवाजी रावक बियाह भेलनि। नव महारानी विजयाराजे (स्व.माधव राव के माए) के संगीतक सौख रहनि । उस्ताद आ हुनकर गुणो द’ बूझल रहनि। ओ अपन महाराजक लग अपन इच्छा प्रगट केलनि आ लगले उस्तादके नव महारानीके सितार सिखबैक हुकुम भेटलनि। आब साठिक अमलके उस्ताद के ‘उषाकिरण पैलेस’ तक ल’ जाइ लए एकटा रथ जेकाँ बैल गाडी आब’ लागल।
आब ओइ पर ओ रोज किलाक गेट धरि जाथि। ओहि ठाम स’ ‘उषा किरण पैलेस’ जत’ नवव्याहता महारानी विजयाराजेक सौख कोनो एक्केटा त’ रहनि नंइ। जिवाजी अंग्रेजक कत्तेटा बेलचा छलखिन ; कहिये आयल छी। तैं महारानीक ‘लेट नाइट’ पार्टीक चलते अधिक दिन त’ उस्ताद ए.डी.सी.क औफिस मे घंटों बैस क’ वापस अपन डेरा आबथि जाहि मे तीन घंटा लगनि। महारानीक संग हुनकर दू टा सखी_सहेली जे बाद मे लेडी जाधव आ लेडी पाटनकर के नामे जानल गेली, सेहो सितार सिख’ लगली। ई तीनू भी.भी.आइ.पी के योग्य सितार बनबबैलए उस्ताद हाफिज़ अली खाँ साहेब मिरज गेला। जतुक्का हाजी अब्दुल करीम खाँक बनाओल सितार विख्यात रहै। ओही ठाम स’ सितार आ तानपूरा बनि क’ आयल। तीनूक विधिवत तालीम हुअ’ लागल। दूनू लेडी जाधव आ पाटनकर के त’ मासे दिन मे बुझा गेलनि जे आन जे किछु सीखी की नंहि, संगीत धरि हुनका लोकनिक वशक बात नंहि छनि।
दुनू सासुर गेली आ दुनूक सितार नैहरेक पैलेस कि कोठीक देवाल स’ जे लटकल सॆ लटकले रहि गेल।
विजयाराजेक सितार किछु दिन तक बजैत रहल से अहि लेल नहि जे जियाजी राव के शास्त्रीय_
संगीत स’ प्रेम भ’ आयल रहनि। ओ त’जीवन भरि अंग्रेजी राज_रियासतके झलिबज्जा छला आ
जावे जीला, सैह रहला। विजयाराजे जैंकि ठाकुर चन्दन सिंहक भतीजी छली। गुणीक लोकक बेटी
छली त’ पता छलनि जे भाग्य कि सौभाग्य, हुनका किनका स’ त’ स्व. उस्ताद हाफिज़ अली सन
गुरू स’ सिखबाक अवसर द’ रहल रह्नि। अस्तु, कोनो तरहें, दस_पांच दिन मे एक बेर महारानी आ
सितार के भेंट होइ। अधिक खन महारानी के बिच्चहिं मे काजें, जाए पडनि। अधिक काल ओकर कारण बनावटी, स्त्रीयोचित, महारानीका मूड_स्विंग होइ।पैदल जाइत_अबैत बुजुर्ग उस्ताद के बड कष्ट होनि। जखनि कि जिवाजी रावक गेराज मे मर्सीडीस,पैकार्डॅ आ कैडिलैक के कतार लागल छलनि। सहजंहि उस्तादके ओ रथनुमा बैल गाडी स’ उपरोक्त मोटर गाडी सब अधिक आराम देह आ सम्मानजनक लागल रहनि। उस्तादक ई आकांक्षा जनिते जिवाजीराव के लेसि देलकनि। तुरंत अपन ए.डी.सी.के बजा क’ उस्तादक डेरा पर चारि घोडा स’ खींचल जाइ बला एक टा तोप गाडी पठेलखिन आ हुकुम भेलनि जे गाडीक छत पर उस्ताद के बैसा क’ पहिने हिनका थाटिपुर ल’ गेल जाय आ तकर बाद हिनका आर्मी परेड ग्राउंड ल’ जा क’ घोडा के फुल स्पीड मे दौडायल जाय। तहिना भेल। संगीत_साहित्य्_कला_विहीना” जिवाजी रावक यैह बुडिपना(इडियोसिंक्रेसी) रहनि । गुणी के हास्यास्पद बनायब। ओकर मखौल उडायब। समय बीतैत गेल । विजयाराजेक मोनमे सेहो संगीत की गुणी कि गुरू लेल, कोनो खास आदर नंइ रहनि। ई देख उस्तादक मोन खट्टा भ’ जाइन। अधिक काल ओ सीखै स’ बेसी एम्हर_ओम्हरक गप्प करथिन। तरह_तरह के हुकुम देथिन। फरमान सुनबथिन। एना
और्डेर करथिन जे दस लोक मे उस्तादके अपमानजनक लगनि। अहिना एक दिन विजयाराजे कहखिन जे__’आइ हमरा राग विहाग सिखाउ !” उस्ताद अजीब पेशोपेश मे पडि गेला।भोरक समय छलै आ ओम्हर महारानीक हुकुम छलनि “....राग विहाग....ऐखन..ऐखन....सिखाउ !” साठि स’ बेसी के बुज़ुर्ग ,
उस्ताद, ग्वालियर घरानाक संस्थापक, शास्त्रीय संगीतक शलाका_पुरुष, बहुत सकुचाइत, महारानीके जे किछु कहलखिन से हुनके शब्द मे प्रस्तुत अछि__” हुज़ूर, ये रात की रागिनी है और इस वक्त ये सो रही है। इसको दिन के वक्त जगाना ठीक नहीं है। खादिम हुज़ूर का ग़ुलाम है। हुज़ूर जब भी चाहेंगे ये ग़ुलाम को कभी भी रात के वक़्त आने के लिये हुकुम करें तो ये ग़ुलाम हाज़िर होकर हुज़ूर को राग विहाग कि तालीम नज़र कर देगा।“
ई घटना अपन महाराज के सुनबैत महारानी संगीतक तालीम आ उस्तादक अनुशासनक प्रशंसा करैत कहने रहथिन मुदा जिवाजी राव के फेर लेसि देने रहनि। ओ लगले अपन मिलिट्री सेक्रेटरी कर्नल सूर्या
जी राव सुर्वे के बजा क’ उस्ताद के सबक सिखबैक आज्ञा देलखिन। उस्ताद ‘उषा किरण पैलेस’ के बरसाती मे घंटों ठाढ रहलाक बाद मिलेट्री सेक्रेटरीक औफिस मे बजाओल गेला। कर्नल सुर्वे जोर_जोर स’ गरियेलखिन आ ‘नमकहराम’ ‘कमीना’ ‘बेइमान’ कहैत धमकी देलखिन जे महारानीक हुकुम नंइ मान
_बाक अपराध मे हुनका ग्वालियर रियासत स’ निकाललो जा सकैत छनि। ई सूनि बुज़ुर्ग उस्तादक ई
दशा भेलनि जे बहुत प्रयत्ने ओ ‘उषा किरण पैलेस’ स’ विदा भेला। ओत्त’ स’ ‘जय विलास पैलेस’ के
गेट तक एला आ फेर टांगा स’ अपन घर।ओइ दिन, अपन हित_अपेक्षित शागिर्दक सामने छोट नेना जेकाँ कनैत बुज़ुर्ग उस्ताद, सबके भीतर स’ हिला देलखिन । ओही दिन विजयाराजेक संगीत_शिक्षाक इति_श्री भ’ गेलनि।
****
मंगलवार, 9 मार्च 2010
शनिवार, 6 मार्च 2010
रविवार, 14 फ़रवरी 2010
सिधमूंहां केमुंह....?
अमेरिके मे गाडल रहै छै, भ' सकैत अछि तौं चिकडल हुए। मुदा मास दिन स' नीक अखबारबाज़ी भेल, फेर बच्चनजीक "मधुशाला" के हुनकर महानपुत्र सस्वर गाबि ई कहखिन जे मन्दिर_मस्जिद त' दुश्मनी
करबै छै, मेल त' मधुशाले मे होइ छै, ओइ दिस स' महानकलाकार इंतजार हुसैन छला जे फैज़ के नज़्म "ये दाग़__दाग़ उजाला" सुना क' ई बता रहल छला जे शांति के आशा नहि छोडबाक चाही....की काल्हि
सांझ पूनाक जर्मन बेकरी मे पाकिस्तानक लश्कर धमाका क' क' जना देलक जे ओकर मंशा की छै ? जाबे तक सांपक मुंह के नीक जेकाँ थूरल नहि जेतै अमन के आशा जखने करब ओ ब्लास्ट क'क' बता देत जे ओकरा की चाही ?
गुरुवार, 4 फ़रवरी 2010
की आश्चर्यो ?
बुधवार, 27 जनवरी 2010
रोजनामचा
हाल मे एकटा टी.भी.प्रोग्राम मे डा. हेतुकर झा कहलखिन जे मैथिल की भारतीय समाजक कोनो भविष्य नहि छैक कारण जे मल्टीनैश्नलक मोताबिक लोक के जीवन यापन कर' पडतै, तैं आब अहि समाज के संस्कृति नंहि रहत। एवरीथिंग इज़ फिनिश्ड। हमरा किछु वर्ष पूर्व भारत आयल फ्रांसिसी दार्शनिक देरीदा मोन पडि अयला। जे अबिते उद्घोष केलनि जे आब साहित्य मरि गेल, उपन्यास लए कोनो विषय शेष नहि रहल, आब कवि की कहता, सब किछु कहल चल गेल अछि। एकर किछुए दिनुका बाद पं.गोविन्द झा जी के हरलनि ने फुरलनि कहल्खिन जे आब मैथिली भाषा नहि बचत। एकर किछुए दिनुका बाद बी।जे.पी. सरकार एकरा मान्यता द' बैसलै।
शनिवार, 23 जनवरी 2010
पुनः प्रयास
ई चारिम बेर ब्लौग लिखि रहल छी। सब बेर लाइन दगा दैत अछि, ब्लौग आधे पर रहि जाइत अछि। पता नहि, अहू बेर पोस्ट हैत कि नंहि। तैं सब के हेलो ! कहैलए ई पोस्टिंग़


text:
पटना। 02 दिसम्बर। मुख्यमंत्री नीतीश कुमार मुख्यमंत्रिय सभक डिजिटाइजेशन सब कमिटी म' शामिल होयबाक प्रधानमंत्री नरेंद्र मोदी केँ आग्रह क' मानबा सँ इंकार क' देलन्हि। केंद्र सरकार द्वारा गठित कमिटी क' डिजिटाइजेशन व कैशलेश अर्थव्यवस्था केर संबंध म' विचार करबाक अछि।
नीतीश कुमार केँ अलावा त्रिपुरा केँ मुख्यमंत्री व पुडुचेरी केँ मुख्यमंत्रि सभ सेहो कमिटी म' शामिल होयबा सँ इंकार क' देलन्हि। ऐहिक बाद आब एहि कमिटी म' सिर्फ चंदइ्रबाबू नायडू व शिवराज सिंह चौहान रही गेला। जदयू व कांग्रेस केँ सूत्र ऐहिक पुष्टि केलन्हि अछि।
कमिटी केर चेयरमैन आंध्र प्रदेश केँ मुख्यमंत्री चंद्रबाबू नायडू छैथ। ओ भाजपा केर सहयोगी पार्टी तेलगू देशम केँ नेता छैथ। कमिटी केँ दोसर सदस्य मध्यप्रदेश के मुख्यमंत्री शिवराज सिंह चौहान भाजपा सँ छैथ।


text:
Wednesday, June 4, 2014
82म संगर राति दीप जरए- मेंहथमे पठित कथा- स्कूलक फीस
स्कूलक फीस-
मानस तीन सालक छल तहिये माएक देहावसान भऽ गेलनि। पिताजी गामक मुखिया छथिन। समाजक कहलापर दोसर बिआह केलनि। लबकी कनियाँ थोड़-बहुत पढ़ल-लिखल, सोभावशील, विचारू आ सुन्दर भेलनि। तीन सालमे मुखिया जीकेँ दूटा सन्तान और भेलनि। चन्दन आ नन्दन। नन्दनक जन्मक छह मासक पछाति मुखियाजी स्वयं भगवानक प्रिय भऽ गेला। एकबेर फेर परिवारसँ लऽ कऽ गाम भरिमे शोकक लहरि पसरि गेल।
मुदा मुखियानि शोकक सागरसँ बाहर आबि तीनू बच्चाकेँ लालन-पालनक लेल फेरसँ अपन दिन-दुनियाँमे लीन भऽ गेली। अपना सुइध-बुइधसँ बच्चा सबहक बरबरि लार-प्यारसँ पोसैमे कोनो कसरि नै छोड़ै छथिन।
मानस आब दस सालक भऽ गेल। प्राइवेट स्कूलक चारिम कक्षामे पढ़ैए। महिनाक पाँच तारीख तक सभ बच्चा अपन-अपन फीस जमा करैए। लेट-सेट छह तारीख धरि विलम शुल्कक संग जमा करब आवश्यक अछि। नै देने नाओं काटि देल जाइ छै। मानस प्रत्येक महिना अतिरिक्त शुल्कक संग जमा करैत छल। मुदा ऐ मास सेहो नै भेलै। पीठपर पोथीक बैग टाँगि, अनजान चालिमे डेल उठबैत, एमहर-ओम्हर तकैत स्कूल दिस विदा भेल। घरसँ लगभग एक किलो मीटर भरि पूब स्कूल छै। बाटेमे मानसक मन फीपर गेलै। आइ तँ छह तारीख छी। मुदा फीस तँ अछि नै। सरजी की कहता की नै।
असमंजसमे पड़ल मानस स्कूलक हाता धरि पहुँच गेल। हातासँ आगू नै बढ़ि बाहरेमे ठाढ़ रहल। किछु काल पछाति आपस घूमि गेल। अगल-बगलमे डबरा-डुबरीमे पहिल मानसुनक बर्खासँ पानिक जमाव सभकेँ देखैत, बेंगक टरटरेनाइ आदिकेँ देखैत-सुनैत लीन भऽ गेल।
ओमहर स्कूलमे सरजी हाजली मिलौला पछाति मानसक अनुपस्थितिपर बजला-
“मानस आइ नै एलौं?”
एकटा बालक कहलकनि-
“आएल तँ छल मानस, साइत बाहरमे हएत।”
सरजी-
“आइ फेर फीस नै अनने होएत।”
फेर वएह बालक बाजल-
“सरजी, अहाँ कहब तँ हम मानसकेँ बजा आनब।”
सरजीक धियान मुद्रापर गेल। बजला-
“जो, आ कहि दिहनि जे आइ जँ फीस नै लऽ कऽ आएत तँ दोबर फीस लगतै।”
बालकक नाओं सौरभ अछि। सौरभ स्थानीय बेवारीक बेटा छी। सौरभ केर घर स्कूलक बगलेमे छै। मानससँ मित्रता छै। मानस केर प्रति सहायताक भाव सेहो रहै छै। सौरभ विदा भेल मानसकेँ तकैले। बाहर जा एमहर-ओम्हर नजरि दौड़ौलक। मानसपर केतौ नजरि नै पड़लै। कनी और आगू बढ़ल। देखलक एकटा गाछक छाँहमे ठाढ़ किछु देखि रहल अछि। देखिते चिकरि कऽ सोर पाड़लक-
“मानस, की करै छी। एमहर आ।”
मानस अवाज सुनि-ताकि लग आबि बाजल-
“आइ हम स्कूल नै जेबौ। सरजीकेँ नै कहिहनि जे मानस गाछ तर अछि।”
सौरभ-
“जौं तूँ स्कूल नै जेमेँ तँ एतए की करै छीही। घरेपर रहितेँ।”
मानस-
“तूँ नै बुझै छीही। घरपर जँ रहब तँ माइक सैकड़ो प्रश्नक उत्तर दिअ पड़त। घरमे पाइ-कौड़ी नै छै। माए कहलक जे दू-चारि दिनमे पाइ देबौ।”
सौरभ स्कूलक निअमसँ अवगत अछि। जौं छह तारीख तक फीस जमा नै हेतै तँ स्कूलसँ निकालि देल जाइ छै। ई सभ सोचि मानसकेँ कहलकै-
“स्कूलक निअम नै बूझल छौ जे केते कड़ा छै। माएकेँ नै कहने छीही?”
मानस किछु बाजल नै, आ ने किछु फुरेलै। चुप रहल। सौरभ घूमि कऽ स्कूल चलि गेल।।¦¦¦
सम्पर्क- ललमनियाँ, सुपौल।
Subscribe to: Post Comments (Atom)


text:
रायपुर। 20 नवम्बर। छत्तीसगढ़ कs रायपुर जिला में मालगाड़ी के 14 डिब्बा पटरी सs उत्तरी गेल। घटना कs कारण हावड़ा मुंबई रेल मार्ग में आवागमन बाधित भेल अछि।
रेल विभागक अधिकारि कहला कि रायपुर रेलवे स्टेशन सs लगभग 22 किलोमीटर दूर सिलयारी मांढर के मध्य मालगाड़ी कs 14 डिब्बा पटरी से उतर गेल अछि। एही घटना में किनको हताहत होबाक खबर नै अछि। अधिकारि बताएला कि मालगाड़ी बिलासपुर सs रायपुर क' तरफ जाइत छल। जखन वो सिलयारी मांढ़र रेलवे स्टेशनक मध्य पहुचल, तखन ओहि के 14 डिब्बा पटरी सs उतर गेल। हवो कहला कि घटना कs जानकारी प्राप्त होयते घटनास्थल के लेल अधिकारि आर कर्मचारि क' दल रवाना कैल गेल तथा सुधार कार्य प्रारंभ कैल गेल। दुर्घटना के कारण लगभग आधा दर्जन रेल गाड़ि के रद्द क' देल गेला। घटना कs कारण क जांच कैल जा रहल अछि।


text:
अषाढ ४ गते,फिफा कनफेडेरेशन कप फुटबल प्रतियोगितामे आयोजक रुस विजयी सुरुवात कएलकअछि । शनिक राति सेन्ट पिटर्सबर्गमे रहल रंगशालामे भेल खेलमे रुस न्युजिल्याण्डके २–० सँ हरौनेअछि ।
फिफाके अध्यक्ष जिज्ञानी इन्फान्टिनो रुसी राष्ट्रपति भ्लादिमिर पुटिन तथा ब्राजिलके महान फुटबलर पेलेके उपस्थितिमे उद्घाटन कएलगेल खेलमे रुसके लेल फेडोर स्मोलोभ गोल कएलनि तँ न्युजिल्याण्ड एकटा आत्मघाती गोल कएनेछल । ३१ हम्ँ मिनेटमे न्युजिल्याण्डके माइकल बोक्सल आत्मघाती गोल कएलाकऽबाद रुस पहिल हाफमे १–० के अग्रता लेनेछल । ६९ हम्ँं मिनेटमे स्मोलोभ गोल करति रुसके २–० के जित दियौनेछल ।
फिफा कनफेडेरेशन कप अन्तर्गत रुसके विजयी सुरावत0
अषाढ ४ गते,फिफा कनफेडेरेशन कप फुटबल प्रतियोगितामे आयोजक रुस विजयी सुरुवात कएलकअछि । शनिक राति सेन्ट पिटर्सबर्गमे रहल रंगशालामे भेल खेलमे रुस न्युजिल्याण्डके २–० सँ हरौनेअछि ।


text:
अषाढ ७ गते,चीनसाथेके सडक, रेल तथा हवाई संजाल मजबुत आ सरल बनाबके विषय नेपाल सरकार लेने निर्णयमे निर्भर करके चिनियाँ पक्षसभ बतौलकअछि । चारि वर्षबाद काठमाडौंमे मंगलदिन भेल नेपाल–चीन कूटनीतिक संयन्त्रके बैसारमे चिनिया टोलीसभ एहन जनौलकअछि ।
२०७२ बैशाखके भूकम्पबाद तातोपानी नाका बन्द अछि तँ दोसर नाका रसुवगढीमे नेपाल निक सडक संजाल बनाब नै सकलअछि । प्राकृतिक आ मानवीय दृष्टिसँ पूर्ण सुरक्षित नाकासभ चीनके रोजाइमे रहके बैसारमे सहभागीसभ बतौलकअछि । सडक आ रेल संजालके लेल नेपालके प्रस्तावसमेत चिनिया पक्षसभ अयसँ आगाके विभिन्न बैसारमे जऽका अयबेर सेहो माग कऽरहल सहभागीसभ जनौलकअछि ।
हरेक बर्ष काठमाडौं आ बेइजिङमे आलोपालो होईतआएल ओ बैसार नेपालके राजनीतिक उतारचढाव आ चिनियाँ चाँईखक एवं संवेदनशिलताक कारण चारि बर्षसँ होब नै सकलछल । मंगलदिन सिंहदरबार स्थित परराष्ट्र मन्त्रालयमे बैसार तीन घन्टा चललछल । सन् १९९६ मे निर्माण भेल संयन्त्रके पछिल्का बैसार २०१३ मे बेइजिङमे बैसलछल ।
बैसारमे नेपाल–चीनबीचके राजनीतिक, आर्थिक आ आपसी हितके समग्र विषयमे छलफल भेल सहभागीसभ बतौलकअछि । बैसारमे चिनियाँ पक्षके नेतृत्व ओतुका सहायक विदेशमन्त्री कुङ सेन यु आ नेपाली पक्षके नेतृत्व परराष्ट्र सचिव शंकरदास बैरागी कएनेछलथि । बैसारमे गृह, अर्थ, संघिय मामिला तथा स्थानीय विकास, संस्कृति पर्यटन तथा नागरिक उड्डयन, वाणिज्य, ऊर्जा मन्त्रालय, योजना आयोग, लगानी बोर्ड, पुनर्निर्माण प्राधिकरण लगायतक अधिकारीसभ सेहो सहभागी भेलछलथि ।
दुनु मुलुकबीच विगतमे सम्पन्न सम्झौता तथा सहमति कार्यान्वयन तत्काल आगा बढाब बैसारमे सहमति जुटल बैसारकबाद जारी कएने नोटमे उल्लेख अछि । ‘नेपाल–चीन सम्बन्धके राजनीतिक, आर्थिक सहयोग, लगानी, जनस्तरके सम्वन्ध लगायत समग्र पक्षसभमे विस्तृत छलफल भेलअछि ।
नेपाल–चीन संयन्त्र बैसार चीन फेर मग्लक सडक आ रेल सञ्जालके प्रस्ताव0
अषाढ ७ गते,चीनसाथेके सडक, रेल तथा हवाई संजाल मजबुत आ सरल बनाबके विषय नेपाल सरकार लेने निर्णयमे निर्भर करके चिनियाँ पक्षसभ बतौलकअछि । चारि वर्षबाद काठमाडौंमे मंगलदिन भेल नेपाल–चीन कूटनीतिक संयन्त्रके बैसारमे चिनिया टोलीसभ एहन जनौलकअछि ।